text:
KUBAMU akafaananyi ng’omukuza mukadde wammwe gwe yabawa addukanye emmaali ye, oluvannyuma agibakwase nga mukuze, abeefuulira n’agitunda ate n’atabakombya wadde omunwe gw’ennusu! Kalondoozi wa Bukedde alaze engeri ofiisi ya Administrator General, gye yatundamu emmaali y’omugenzi Africanus Ssembatya Kivumbi oluvannyuma ly’okudingisa n’okudyekadyeka aba famire ye n’egaana okubaddiza ebyobugagga ebyo.
AFRICANUS Ssembatya Kivumbi yali mubaka wa Palamenti owa Masaka South. Ku myaka 45 gyokka , omutemu yamuggyako obulamu bwe, bwe yattirwa awo ku luguudo lwa Wampeewo Avenue e Kololo mu October wa 1983, abazigu bwe baamukuba amasasi abiri mu mutwe!
Ono y’omu ku babaka ba Palamenti abana abattibwa ku mulembe gwa Obote II, abalala kuliko Dr. James Ruremenkuba Muhangi (Bushenyi), George Masuura Bamuturaki ( Kabalore) ne Dr. Ibanda.
Wayise emyaka egisoba mu 30 bukya Ssembatya afa, bamulekwa be tebafunanga byabugagga bye. Byasigala mu ofiisi ya Administrator General, era bamulekwa bategedde wiiki eno nti ofiisi eno ebyobugagga yabitunda omwaka oguwedde, wadde bamaze emyaka egisoba mu 10 nga basaba ebintu byabwe bibaddizibwe naye ng’abakungu mu ofiisi eno bassaawo kiremya.
Ebyakasemba okutundibwa ky’ekyapa ky’ettaka erya desimoolo 25 erisangibwa e Kawempe ku Vol. 654 folio 19, plot 179!
Nga tannayingira byabufuzi, Ssembatya yaliko omuwandiisi w’enkalakkalira mu minisitule y’ebyobusuubuzi era ne mu Palamenti yali minisita ow’ekisiikirize avunaanyizibwa ku byobusuubuzi.
Kyokka okumala emyaka 10 bamulekwa b’omugenzi Ssembatya babadde basaba empapula ezibawa obuyinza okuddukanya emmaali yaabwe okuva mu ofiisi ya Administrator General nga bazibammye okutuusa wiiki eno lwe baakitegedde nti emmaali baagitunda.
Omu ku bamulekwa, Rodney Kizito Ssembatya ow'e Makindye agamba nti kitaawe yakubwa amasasi nga October 3, 1983.
Agamba: Taata yaleka bamulekwa mwenda mu bamaama bana. Mulekwa eyali asinga obukulu mu kiseera ekyo yali wa myaka 20 abasigadde twali bato ddala.
Mu 1987, waaliwo olukiiko lw'ekika, ofiisi ekola ku nsonga z'abafu mwe yawandiikira ebyobugagga bya kitaffe byonna nga muno mwalimu abakulu mu kika, omusumba Adrian Ddungu ne bassenga.
Abasinga twasoma era ssente twaziggyanga mu ofiisi ya Administrator General nga tuyambibwako omusumba Ddungu eyali ayambako okuddukanya ebyobugagga bya kitaffe.
Mu 1999 ebintu byatandika okugabwa. Waatuuzibwawo olukiiko lwa famire nga muno omu ku bannamwandu Noeline Nanteza (ow’empeta) eyalina bamulekwa basatu (3) okuli Dr. Juliet Ndibazza, Maria Nabachwa ne Carol Nakiganda baasaba omugabo ogwabwe ne baweebwa ettaka e Kabalagala lya yiika bbiri.
Mu kiseera kino maama oyo yali yadduka okugenda ebweru mu 1987. Mwannyinaffe Dr. Juliet Nabazza eyaliwo ku lwa banne mu lukiiko olwo yalabika nga tasiimye era yafuluma nga munyiivu.
Baali baagala bongerwe ku byobugagga kyokka eyali agaba ebintu bino, Mw. O.M.J Ndawula eyali akulira ofiisi ya Administrator General, n'abagamba nti kyali tekisoboka kubanga waaliwo abaana abalala abaalina nabo okuweebwa.
Waliwo mwannyinaffe eyazaalibwa yekka, Agnes Nakiwala eyali abeera mu Northern Ireland mu kiseera ekyo, ono yaweebwa ettaka e Muyenga lya desimoolo 50.
Eky'ennaku yafa nga talese mwana era wano ettaka lye yafuna lyalina okudda mu bintu by'omugenzi okuddamu okugabibwa. Nga mwannyinaffe akyali mulamu, waliwo baganda be ku ludda lwa nnyina abaagezaako okwagala okubba ettaka lino engeri gye yali abeera ebweru kyokka nnyina n'abalemesa.
Oluvannyuma lw'okufa twalina okukola kyonna kye tusobola okubatangira okulitwala nga bwe baali baagala.
Bwe twebuuza ku ofiisi ya Administrator General yatuwa amagezi tufune ebbaluwa ezituwa obuyinza ku ttaka lino. Yatuwa ‘certificate of no objection nga February 5, 2016 olwo ne tusaba mu kkooti nga February 9, 2016, kyokka na buli kati tetufunanga bbaluwa zino anti buli lwe tutuuka mu ofiisi ye Mw. Ndawula atubuzaabuza.
Ezimu ku nsonga z’agamba eziremesa okutuwa obuyinza ku ttaka lino, nti bannyinaffe aba maama Nanteza bassaayo ebbaluwa nga bagamba nti baagula ettaka lino nga bali wamu n'omugenzi Nakiwala.
Kyokka bwe kyazuulibwa nti lyamuweebwa buweebwa olwo ne bakyusa nti Nakiwala yaleka omwana omuwala ayitibwa Sharon Deborah Makula, nti era be bamulabirira.
Bwe tubasaba okumuleeta tumulabeko bagamba tebamanyi gy’ali!
Ng’obujulizi bwe buti bubuze, twebuuza ensonga lwaki ofiisi esigala ng'etubuzaabuza n'okugaana okutuwa ebiwandiiko ebitukkiriza okuddukanya ebyobugagga bya kitaffe nga tukuze ate nga tewali nsonga ndala yonna egaanisa?
EKKOLERO LYA AFRO LEATHER GOODS MANUFACTURING LTD, E KAWEMPE
Ekkolero lino limu ku byobugagga bya kitaffe era okusinziira ku bye twafunako yalitandika ne banne abalala babiri okwali Sadrudin Kara ne Mansorali Hudda era bwe badduka okudda ewaabwe mu 1972, kitaffe ye yasigala aliddukanya.
Okusinziira ku mpapula eziraga okuwandiisa kkampuni, bonsatule baalina emigabo gyenkanankana. Ekkolero lyali likola nsawo z’abakyala n’emisipi.
Oluvannyuma lwa kitaffe okufa, tubadde tetumanyi bikolebwa okutuuka mu 2012, abatwala ekkolero lino lwe baayisa ekirango mu zimu ku mpapula z'amawulire nga balanga olukunnaana lwa bonna n'abo abalina bye bamanyi ku kkolero lino nga baagala okutunda ettaka kwe liri.
Kitaffe yalina emigabo mu kkampuni eno ate nga n'ettaka kwe litudde lya kitaffe era nga n'ekyapa kiri mu mannya ga kitaffe.
Twasooka okwebuuza ku Admin. General kye tubeera tukola ye n'atugamba tugende mu lukiiko olwo. Bwe twatuukayo, abatwala ekkolero lino okwali Khtoon Hudda (mutabani wa Mansorali Hudda) ne looya omugenzi Stephen Musisi owa kkampuni ya Mubiru, Musoke, Musiri & Co. Advocates ne baatutegeeza nti bo tebalina buzibu bwonna wabula tulina okufuna ebbaluwa ekakasa nti tuli baana b'omugenzi kubanga bo bamanyi nnamwandu Nanteza n'abaana be abasatu era nga bano mu kiseera kino be baganyulwa mu kkolero lino ku lwa kitaffe.
Twaddayo mu ofiisi ya Administrator General, ne tumutegeeza atuwe ebbaluwa era Mw. Robert Boogere, omumyuka wa Administrator General n'atugamba nti talina buzibu nakyo kyokka na kati buli lwe tugendayo atutegeeza nga bw'atalina budde!
Twasooka ne tubivaako olwo ne tuddamu mu 2014 era twamuwandiikira ebbaluwa nga 22/Sept/ 2014 n'atugamba agenda kutuwa ebbaluwa eno nga 02/Oct/2014.
Twaddayo mu okumujjukiza mu April, 2016 kyokka era yatutambuza omwezi gwonna nga tewali ky'akola.
TWEKUBIRA ENDUULU
Tumaze okukwatagana ne bannamateeka ba Kodili &co. Advocates ne tuwandiikira kkooti enkulu e Nakawa nga tugisaba okutunula mu nsonga z'okufuna obuvunaanyizibwa ku ttaka lya mwannyinaffe Agnes Nakiwala n'okuweebwa empapula z'okuk
wasaganya ebyobugagga bya kitaffe ng'abaana be okuli Rose Nakivumbi, Grace Najjemba, Florence Nandawula, Rodney Ssembatya Kizito, Africanus Mugagga Kivumbi.
Mu bbaluwa endala eyawandiikiddwa nga 10, June, ekwata ku nsonga z'ekkolero lya Leather Goods Manufacturing Ltd bannamateeka bagamba nti Admin. General yasuulirira oba yalemererwa okukola ku nsonga z'emigabo gya bamulekwa okusobola okuganyulwa era ng'aweereddwa ennaku 14 okukola ku nsonga zino.
EWA ADMINISTRATOR GENERAL
Mw. Robert Boogere, amyuka Administrator General yagambye: Ensonga za bamulekwa bano nzimanyi era ebbanga fayiro ly'emaze ddene, waliwo ebyobugagga abaana bye babadde baagala okutunda naye nga waliwo omwana eyaleetebwa banne ayitibwa Adrian Ddungu, abaana abamu oluvannyuma gwe baatandika okutankana.
Kyokka nga n’omusika waabwe yali yawandiika ebbaluwa ekakasa nti oyo muganda waabwe.
Nze nabagamba bagende bonna babakebere omusaayi, bakakase oba mwana waabwe olwo tulyoke tubawe ‘letters of administration’.
Ezo ensonga za kkampuni ya Afro Leather twazoogerako, ng’abaana abo basaba ebbaluwa ebanjula mu kkampuni. Baali bagoba nsonga za migabo gya kitaawe, naye ensonga y’omwana Ddungu ye yalemesa, wayise emyezi etaano era tebaddanga.
Nze siwulirangako nti ettaka ly’e Kawempe lyatundibwa. Ku ttaka ly’omugenzi Nakiwala, ensonga ekyasibye, twagala tukakase oba yaleka azadde oba teyazaala.
Wabula Mw. Boogere ky’atannyonnyodde kiki ofiisi ya Adminisitrator General ky’ekozeewo okuzza ebyobugagga bino mu bantu abatuufu.
Muky. Rashidah Batanula, omukungu mu ofiisi eno agamba nti ofiisi ya Administrator General esobola okusigaza ebintu by’omugenzi ssinga bamulekwa babeera nga bakyali bato abatasobola kukwasaganya byabusika.
Ssinga wabeerawo ekiragiro kya kkooti ku by’obusika bino ofiisi eno ebisigaza okutuuka ensonga eziri mu kkooti lwe zigonjoolwa.
Ssinga omugenzi abeera yassa ofiisi ya Administrator General okubeera emu ku baddukanya ebyobugagga bye ng’afudde era nga yakirambika mu ddaame.
Ssinga wabeerawo obutakkaanya mu bamulekwa abalina okufuna ku by’obusika bye yaleka ng’okubawa obuyinza okubiddukanya kiyinza okuvaako obuzibu obw’amaanyi n’enkaayana.
Ssinga bamulekwa bakkiriziganya okulekera ofiisi ya Administrator General ensonga z’okuddukanya eby’obusika olw’ensonga zaabwe.
Ofiisi ya Administrator General esobola okutunda ebintu by’omufu?
Muky. Batunula annyonnyola nti ofiisi ya Admin. General esobola okutunda ebyobugagga by’omuntu ssinga ekiraba ng’okusobola okuba obulungi ebintu bino erina kusooka kubitunda egabe ssente ezo.
Ssinga bamulekwa bakkiriziganya okubitunda bagabane ssente okuva mu byobugagga ebyabalekerwa.
Ssinga wabeerawo ekiragiro kya kkooti nga kiwa ofi isi ya Administrator General obuyinza okutunda ebintu bino okusobola okumalawo enkaayana n’okussaawo obwenkanya mu ngeri y’okubigabana.
Ssinga omugenzi abeera nga yali tamazeeyo ssente za kugula kyabugagga ekyo ng’eyakimuguza ayagala okumalayo ssente ze.
LOOYA KY’AGAMBA
Julius Galisonga owa Julius Galisonga & Co. Advocates agamba nti abantu bangi abalina obuzibu bwa ofiisi ekola ku nsonga z’abafu okulwisa okubawa amabaluwa g’okuddukanya ebyobugagga byabwe.
“Omuntu okutwala omwaka n’okusoba ng’onoonya mpapula za kuddukanya byabugagga bya muntu wo eyafa, kibeera kikalubye era wano osobola okwekubira enduulu mu kkooti y’amaka n’osaba ebbaluwa ebalagira okukuwa empapula zino era bangi bayise mu nkola eno ne bafuna obuyinza,” bwe yagambye. Ebirala birinde.


c: text/html

text:
Chapter 1
1 Ekibuga nga kitudde kyokka ekyajjulanga abantu! Nga kifuuse okuba nga nnamwandu! Ekyabanga omukulu mu mawanga, omumbejja mu masaza, Nga kifuuse kya musolo!
2 Akaaba nnyo nnyini ekiro n'amaziga ge gali ku matama ge; Mu baganzi be bonna talina n'omu wa kumusanyusa: Mikwano gye gyonna bamukuusakuusizza, Bafuuse abalabe be.
3 Yuda agenze mu busibe olw'okubonyaabonyezebwa n'olw'obuddu obuzito; Abeera mu bannaggwanga, talaba kiwummulo: Bonna abamuyigganya bamukwatira wabi.
4 Amakubo ga Sayuuni gakaaba, kubanga tewali ajja eri okukuŋŋaana okutukuvu; Emiryango gye gyonna girekeddwawo, bakabona be basinda: Bawala be baliko obuyinike, naye yennyini abalagalwa.
5 Abalabe be bafuuse omutwe, abamukyawa balabye omukisa; Kubanga Mukama amubonyaabonyezza olw'olufulube lw'ebyonoono bye: Abaana be abato bagenze mu kusibibwa mu maaso g'omulabe.
6 Era omuwala wa Sayuuni afiiriddwa obukulu bwe bwonna: Abakungu be bafuuse ng'ennangaazi ezitalaba muddo, Era bagenze nga tebalina maanyi mu maaso g'oyo ayigganya.
7 Yerusaalemi ajjukirira mu nnaku ez'okulabiramu ennaku n'obuyinike Ebintu bye byonna ebisanyusa, ebyabangawo okuva mu nnaku ez'edda: Abantu be bwe baagwa mu mukono gw'omulabe, so nga tewali amuyamba, Abalabe baamulaba ne bakudaalira okuziika kwe.
8 Yerusaalemi yayonoona nnyo nnyini, kyavudde afuuka ng'ekintu ekitali kirongoofu: Bonna abaamussangamu ekitiibwa bamunyoomye, kubanga balabye ensonyize: Weewaawo, assa ekikkowe n'akyuka ennyuma.
9 Empitambi ye yali mu birenge bye; teyajjukira nkomerero ye ya luvannyuma; Kyavudde akkakkanyizibwa ddala; talina amusanyusa: Ai Mukama, tunuulira okubonyaabonyezebwa kwange; kubanga omulabe yeegulumizizza.
10 Omulabe agolodde omukono gwe ku bintu bye byonna ebisanyusa: Kubanga alabye nga bannaggwanga bayingidde mu kifo kye ekitukuvu. Be walagirako baleme okuyingiranga mu kibiina kyo.
11 Abantu be bonna bassa ebikkowe, banoonya emmere; Bawaddeyo ebintu byabwe ebisanyusa okugula emmere okuweezaweeza emmeeme yaabwe: Tunula, ai Mukama, olabe; kubanga nfuuse ataliiko ky'agasa.
12 Temufaayo, mmwe mwenna abayitawo? Mutunule mulabe oba nga waliwo obuyinike bwonna obwenkana obuyinike bwange obukoleddwa nze, Mukama bw'ambonyaabonyezezza ku lunaku olw'ekiruyi kye.
13 Yaweereza omuliro mu magumba gange ng'ayima waggulu, ne gugawangula: Ategedde ebigere byange ekitimba, anzizizza ennyuma, Andeeseeko okuwuubaala n'okuzirika n'okuyongobera okuzibya obudde.
14 Ekikoligo ky'ebyonoono byange omukono gwe gwe gukisibye; Byezinzezinze, birinnye ku nsingo yange; amazeewo amaanyi gange: Mukama angabudde mu mikono gy'abo be siyinza kuyimirira mu maaso gaabwe.
15 Mukama anyoomye abasajja bange bonna ab'amaanyi wakati mu nze; Ankuŋŋaanyirizzaako okukuŋŋaana okutukuvu okubetenta abalenzi bange: Mukama asambye omuwala wa Yuda atamanyi musajja nga mu ssogolero.
16 Olw'ebyo kyenvudde nkaaba amaziga; eriiso lyange, eriiso lyange likulukuta amazzi; Kubanga omukubagiza eyandisanyusizza emmeeme yange andi wala: Abaana bange balekeddwawo kubanga omulabe awangudde.
17 Sayuuni ayanjuluza emikono gye; tewali wa kumukubagiza; Mukama alagidde ebya Yakobo abo abamwetoolodde babeere abalabe be: Yerusaalemi ali mu bo ng'ekintu ekitali kirongoofu.
18 Mukama mutuukirivu; kubanga njeemedde ekiragiro kye: Muwulire, mbeegayiridde, mmwe amawanga gonna, mulabe obuyinike bwange: Abawala bange n'abalenzi bange bagenze mu busibe.
19 Nayita baganzi bange, naye ne bannimba: Bakabona bange n'abakadde bange baaweerayo obulamu bwabwe mu kibuga, Nga bwe beenoonyeza emmere okuweezaweeza emmeeme zaabwe.
20 Tunula, ai Mukama; kubanga ndi munaku: emmeeme yange yeeraliikiridde; Omutima gwange gukyuse munda yange; kubanga njeemye nnyo nnyini: Ebweru ekitala kinnyaga, mu nju mulimu ng'okufa.
21 Bawulidde nga nzisa ebikkowe; tewali wa kunkubagiza; Abalabe bange bonna bawulidde ennaku ze ndabye; basanyuse kubanga okireese: Olireeta olunaku lwe walangirira, nabo balifaanana nze.
22 Obubi bwabwe bwonna butuuke mu maaso go; Era obakole bo nga bw'onkoze nze olw'okusobya kwange kwonna: Kubanga ebikkowe bye nzisa bingi, n'omutima gwange guyongobedde.

robotstxt: allowed

filter: keep


text:
Chapter 1
1 Alina omukisa omuntu atatambulira mu kuteesa kw'ababi, Newakubadde okuyimirira mu kkubo ly'abo abalina ebibi, Newakubadde okutuula ku ntebe y'abanyooma.
2 Naye amateeka ga Mukama ge gamusanyusa; Era mu mateeka ge mw'alowooleza emisana n'ekiro.
3 Naye alifaanana ng'omuti ogwasimbibwa okumpi n'ensulo ez'amazzi, Ogubala emmere yaagwo mu ntuuko zaayo, Era amalagala gaagwo tegawotoka; Na buli ky'akola, akiweerwako omukisa.
4 Ababi si bwe batyo; Naye bali ng'ebisusunku, empewo bye zifuumuula.
5 Ababi kyebaliva balema okuyimirira mu musango, Newakubadde abalina ebibi mu kkuŋŋaaniro ly'abatuukirivu.
6 Kubanga Mukama amanyi ekkubo ly'abatuukirivu: Naye ekkubo ly'ababi liribula.


text:
EBIGGWA, Eky’Abakatoliki e Namugongo n’eky’Abakristaayo e Nakiyanja biwuumye ng'abakkiriza abakunukkiriza mu kakadde kamu bakuza olunaku lw'Abajulizi abafiiririra eddiini.
Ku kiggwa ky'Abakatuliki, abantu babadde bangi era okusaba okukulembeddwamu Bp. Joseph Anthony Zziwa, ow'essaza ly'e Kiyinda-Mityana kwetabiddwaako ebikonge okuva ebweru w'eggwanga ne Uganda omubadde n'omumyuka wa Pulezidenti, Edward Kiwanuka Ssekandi, eyeetisse obubaka bwa Pulezidenti Museveni atasobodde kubaawo (ali ku bugenyi e Girimaani).
Laba ebifaananyi
Laba mu bifaananyi ekibadde e Nakiyanja eyattirwa Abajulizi 23 Abapolositante.
Okusaba okukulembeddwaamu omubuulizi w'enjiri okuva e Nigeria mu bulabirizi bw’e Ogubaro, Rev. Samuel Izofo kwetabiddwaako ebikonge okuva mu Uganda n'ebweru w'eggwanga okubadde ne Katikkiro wa Uganda, Dr. Ruhakana Rugunda.


text:
Abooluganda lwa Muna uganda ivan ssemwanga eyafiira e south Afrika naaziikibwa kulwokubiri bavuddeyo nebakolomera banayuganda bebagamba nti bayitiriza okubakudalira n’okubalabya enaku nga bano bebalemedde kungambo nti Ivan Semwanga azanya kabadi gyaali mulamu katebule songa omuntu waabwe bamumalirako dda ettaka, ngokubakudalira nti mulamu bali mukubakuba magufa.
TAMALE MIRUNDI Alese bwiino ku nfa ya IVAN SSEMWANGA. Relatives, friends receive body of Ivan Ssemwanga. Omubaka Kato Lubwama Asekereedde abamiluma empidi kumabega. Gwebatulugunya ku kyokutta kaweesi. Is Ivan Ssemwanga Alive Or Dead? Prof. Lawrence Mukiibi: I want to be buried in white. Poliisi ekakasizza nti basatu bebaafiridde mu bikujjuko by'e Namugongo. LABA OMUYIMBA KIWEEWA NGA BWAWONYE OBULWADDE. Empuuta Efuuse Akawuuta. AGAKAGWAWO!! Exclusive - Ivan Ssemwanga is still alive.


text:
Chapter 29
1 Era bw'olibakola bw'otyo okubatukuza, bampeereze mu bwakabona: otwale ente ennume ento n'endiga ennume bbiri ezitaliiko bulema
2 n'emigaati egitazimbulukuswa, n'obugaati obutazimbulukuswa obutabuddwamu amafuta, n'emigaati egy'empewere egitazimbulukuswa egisiigiddwako amafuta: oligikola n'obutta obulungi obw'eŋŋaano.
3 Era oligiteeka mu kabbo kamu, oligireetera mu kabbo, awamu n'ente n'endiga ebbiri.
4 Ne Alooni n'abaana be olibaleeta ku mulyango ogw'eweema ey'okusisinkanirangamu, olibanaaza n'amazzi.
5 Era oliddira ebyambalo n'oyambaza Alooni ekizibawo, n'omunagiro ogw'ekkanzu, n'ekkanzu, n'eky'omu kifuba, n'omusiba olukoba olw'ekkanzu olulukibwa n'amagezi:
6 era olissa ekiremba ku mutwe gwe, n'oteeka engule entukuvu ku kiremba.
7 N'olyoka otwala amafuta ag'okufukibwako, n'ogafuka ku mutwe gwe, n'omufukira amafuta.
8 Era olireeta abaana be, n'obambaza ebizibawo.
9 Era olibasiba enkoba, Alooni n'abaana be, n'obassaako enkuufiira: era banaabeeranga n'obwakabona mu kiragiro ekitaliggwaawo: era olijjuza emikono gya Alooni n'abaana be.
10 Era olireeta ente mu maaso g'eweema ey'okusisinkanirangamu: ne Alooni n'abaana be ne bassa engalo zaabwe ku mutwe gw'ente.
11 Era olisala ente mu maaso ga Mukama, ku mulyango gw'eweema ey'okusisinkanirangamu.
12 N'otwala ku musaayi gw'ente n'oguteeka ku mayembe g'ekyoto n'olunwe lwo; n'oyiwa omusaayi gwonna mu ntobo y'ekyoto.
13 Era olitwala amasavu gonna agabikka ebyenda, n'ekisenge ekiri ku kibumba, n'ensigo zombi, n'amasavu agaziriko, n'obyokera ku kyoto.
14 Naye ennyama y'ente, n'eddiba lyayo, n'obusa bwayo, n'obyokera n'omuliro ebweru w'olusiisira: kye kiweebwayo olw'ebibi.
15 Era olitwala endiga emu; ne Alooni n'abaana be ne bassa engalo zaabwe ku mutwe gw'endiga.
16 Era olisala endiga, n'otwala omusaayi gwayo, n'ogumansira ku kyoto okukyetooloola.
17 Era olitemaatema endiga mu bitundu byayo, n'onaaza ebyenda byayo, n'amagulu gaayo, n'obiteeka wamu n'ebitundu byayo n'omutwe gwayo.
18 Era olyokera ku kyoto endiga ennamba: kye kiweebwayo ekyokebwa eri Mukama: lye vvumbe eddungi, ekiweebwayo ekikolebwa n'omuliro eri Mukama.
19 Era olitwala endiga ey'okubiri; ne Alooni n'abaana be ne bassa engalo zaabwe ku mutwe gw'endiga.
20 N'olyoka osala endiga, n'otwala ku musaayi gwayo, n'oguteeka ku nsonda y'okutu okwa ddyo okwa Alooni, ne ku nsonda z'amatu aga ddyo ag'abaana be, ne ku binkumu eby'oku mikono gyabwe egya ddyo, ne ku bisajja eby'oku bigere byabwe ebya ddyo, n'omansira omusaayi ku kyoto okukyetooloola.
21 Era olitwala ku musaayi oguli ku kyoto, ne ku mafuta ag'okufukibwako, n'obimansira ku Alooni, ne ku byambalo bye, ne ku baana be, ne ku byambalo by'abaana be wamu naye : naye alitukuzibwa, n'ebyambalo bye, n'abaana be, n'ebyambalo by'abaana be wamu naye.
22 Era olitwala ku ndiga amasavu, n'omukira ogw'amasavu, n'amasavu agabikka ku byenda, n'ekisenge eky'oku kibumba, n'ensigo zombi, n'amasavu agaziriko, n'ekisambi ekya ddyo; kubanga ye ndiga ey'okutukuza:
23 n'omugaati gumu, n'akagaati akasiigibwako amafuta kamu, n'omugaati ogw'oluwewere gumu, ng'oggya mu kabbo ak'emigaati egitazimbulukuswa akali mu maaso ga Mukama:
24 era olibissa byonna mu ngalo za Alooni, ne mu ngalo z'abaana be; n'obiwuuba okuba ekiweebwayo ekiwuubibwa mu maaso ga Mukama.
25 Era olibiggya mu ngalo zaabwe, n'obyokera ku kyoto ku kiweebwayo ekyokebwa, okuba evvumbe eddungi mu maaso ga Mukama: kye kiweebwayo ekikolebwa n'omuliro eri Mukama.
26 Era olitwala ekifuba ky'endiga ya Alooni ey'okutukuza, n'okiwuuba okuba ekiweebwayo ekiwuubibwa mu maaso ga Mukama : era ekyo kinaabanga mugabo gwo.
27 Era olitukuza ekifuba eky'ekiweebwayo ekiwuubibwa, n'ekisambi eky'ekiweebwayo ekisitulibwa, ekiwuubibwa era ekisitulibwa, eky'endiga ey'okutukuza, ye eyo eya Alooni, n'eyo ey'abaana be:
28 era eneebeeranga ya Alooni n'abaana be ng'ekinaagwaniranga abaana ba Isiraeri emirembe gyonna: kubanga kye kiweebwayo ekisitulibwa: era eneebeeranga ekiweebwayo ekisitulibwa abaana ba Isiraeri gye bawa mu ssaddaaka zaabwe ez'ebiweebwayo olw'emirembe, kye kiweebwayo kyabwe ekisitulibwa eri Mukama.
29 N'ebyambalo ebitukuvu ebya Alooni binaabeeranga bya baana be abalimuddirira, okubifukirwangamu amafuta, n'okubitukulizibwangamu.
30 Omwana alimuddirira okuba kabona anaabyambaliranga ennaku musanvu, bw'anaayingiranga mu weema ey'okusisinkanirangamu okuweereza mu kifo ekitukuvu.
31 Era olitwala endiga ey'okutukuza, n'ofumbira ennyama yaayo mu kifo ekitukuvu.
32 Ne Alooni n'abaana be balirya ennyama y'endiga n'emigaati egiri mu kabbo, mu mulyango gw'eweema ey'okusisinkanirangamu.
33 Era balirya ebiweereddwayo olw'okutangirira, okubatukuza n'okubalongoosa: naye munnaggwanga tabiryangako, kubanga bitukuvu.
34 Era bwe walisigalawo ku nnyama ey'okutukuza oba ku migaati okutuusa enkya, n'obyokya ebirisigalawo n'omuliro: tebiririibwa, kubanga bitukuvu.
35 Bw'olikola bw'otyo Alooni n'abaana be, nga byonna bye nkulagidde: olibatukuliza ennaku musanvu.
36 Era onoowangayo buli lunaku ente ey'ekiweebwayo olw'ekibi olw'okutangirira: era onoolongoosanga ekyoto, bw'onookikoleranga eky'okutangirira; era onookifukangako amafuta, okukitukuza.
37 Onookikoleranga ekyoto eky'okutangirira ennaku musanvu, n'okitukuzanga: era ekyoto kiribeera kitukuvu nnyo; buli ekinaakomanga ku kyoto kinaabanga kitukuvu.
38 Kale by'onoowangayo ku kyoto bye bino; abaana b'endiga babiri abaakamala omwaka ogumu buli lunaku obutayosa.
39 Enkya onoowangayo omwana gw'endiga ogumu; n'akawungeezi onoowangayo omwana gw'endiga ogw'okubiri:
40 era awamu n'omwana gw'endiga omulala onoowangayo ekitundu eky'ekkumi ekya efa eky'obutta obulungi obutabuddwamu ekitundu eky'okuna ekya yini eky'amafuta amakube; n'ekitundu eky'okuna ekya yini eky'envinnyo okuba ekiweebwayo eky'okunywa.
41 N'omwana gw'endiga omulala onoomuwangayo akawungeezi, era onoogukolanga nga bwe wakola ekiweebwayo eky'obutta eky'enkya, n'ekiweebwayo eky'okunywa eky'enkya, okuba evvumbe eddungi, ekiweebwayo ekikolebwa n'omuliro eri Mukama.
42 Kinaabeeranga ekiweebwayo ekyokebwa ekitaliggwaawo mu mirembe gyammwe gyonna mu mulyango gw'eweema ey'okusisinkanirangamu mu maaso ga Mukama: awo we nnaasisinkaniranga nammwe, okwogerera awo naawe.
43 Era awo we nnaasisinkaniranga n'abaana ba Isiraeri; n'eweema eritukuzibwa n'ekitiibwa kyange.
44 Era nditukuza eweema ey'okusisinkanirangamu, n'ekyoto: ne Alooni n'abaana be ndibatukuza, okumpeererezanga mu bwakabona.
45 Era naatuulanga mu baana ba Isiraeri, era naabeeranga Katonda waabwe.
46 Nabo banaategeeranga nga nze Mukama Katonda waabwe, eyabaggya mu nsi y'e Misiri, ndyoke ntuule mu bo: nze Mukama Katonda waabwe.


text:
Chapter 50
1 Ekigambo Mukama kye yayogera ekifa ku Babulooni, eky'ensi ey'Abakaludaaya, mu Yeremiya nnabbi.
2 Mubuulire mu mawanga, mulangirire, musimbe ebendera; mulaalike, so temukisa: mwogere nti Babulooni kimenyeddwa, Beri akwatiddwa ensonyi, Merodaaki akeŋŋentereddwa; ebifaananyi byakyo bikwatiddwa ensonyi, esanamu zaakyo zikeŋŋentereddwa.
3 Kubanga mu bukiika obwa kkono evaayo eggwanga okukitabaala, erizisa ensi yaakyo, so tewaliba alibeera omwo: badduse, bagenze, abantu era n'ensolo.
4 Mu nnaku ezo ne mu biro ebyo, bw'ayogera Mukama, abaana ba Isiraeri balijja, bo n'abaana ba Yuda wamu; balikwata ekkubo lyabwe nga bakaaba amaziga, era balinoonya Mukama Katonda waabwe.
5 Balibuuza ebya Sayuuni, amaaso gaabwe nga gatunulayo, nga boogera nti Mujje mwegatte ne Mukama nga mulagaanye endagaano eteriggwaawo eteryerabirwa.
6 Abantu bange baabanga ndiga ezaabula: abasumba baabwe baabawabya, baabakyamiza ku nsozi: baavanga ku lusozi ne bagendanga ku kasozi, beerabidde ekifo kyabwe eky'okuwummuliramu.
7 Bonna abaabalaba babalidde: n'abalabe baabwe ne boogera nti Tetwonoona kubanga bo basobezza Mukama, omubeera obutuukirivu, Mukama essuubi lya bajjajjaabwe.
8 Mudduke muve wakati mu Babulooni, muve mu nsi ey'Abakaludaaya, mubeere ng'embuzi emmandwa mu maaso g'ebisibo.
9 Kubanga, laba, ndigolokosa ekibiina ky'amawanga amakulu ne mbatabaaza Babulooni okuva mu nsi ey'obukiika obwa kkono: era balisimba ennyiriri okulwana nakyo; kiriggibwa eyo: obusaale bwabwe buliba ng'obw'omusajja ow'amaanyi omukabakaba; tewaliba alidda obusa.
10 Kale Obukaludaaya buliba munyago: bonna ababunyaga balikkuta, bw'ayogera Mukama.
11 Kubanga musanyuse, kubanga mujaguza, mmwe abanyaga obusika bwange, kubanga muligita ng'ente enduusi ewuula, ne mufugula ng'embalaasi ez'amaanyi;
12 nnyammwe alikwatibwa ensonyi nnyingi nnyo; eyabazaala aliswala: laba, aliba wa nkomerero mu mawanga, olukoola, ensi enkalu, n'eddungu.
13 Olw'obusungu bwa Mukama kyeriva erema okutuulwamu, naye erirekerwawo ddala: buli ayita ku Babulooni alisamaalirira n'asooza ebibonoobono byakyo byonna.
14 Musimbe ennyiriri okulwana ne Babulooni enjuyi zonna, mmwe mwenna abanaanuula omutego; mukirase, temusaasira busaale: kubanga kyayonoona Mukama.
15 Mukireekaanireko enjuyi zonna; kijeemulukuse; amakomera gaakyo gagudde, babbugwe baakyo basuuliddwa: kubanga lye ggwanga Mukama ly'awalana; mukiwalaneko eggwanga; nga bwe kyakolanga mukikole bwe mutyo.
16 Mumaleewo asiga mu Babulooni, n'oyo akwata ekiwabyo mu biro eby'okukunguliramu: olw'okutya ekitala ekijooga balikyukira buli muntu eri abantu b'ewaabwe, era baliddukira buli muntu mu nsi y'ewaabwe.
17 Isiraeri ndiga ewabye; empologoma zimugobye kabaka w’e Bwasuli ye yasooka okumulya; ne Nebukadduleeza ono kabaka w’e Babulooni ye w'enkomerero, amenye emagumba ge.
18 Mukama w'eggye, Katonda wa Isiraeri, kyava ayogera bw'ati nti Laba, ndibonereza kabaka w’e Babulooni n'ensi ye nga bwe nnabonereza kabaka w’e Bwasuli.
19 Era ndikomyawo Isiraeri nate mu ddundiro lye, era aliriira ku Kalumeeri ne Basani, n'emmeeane ye erikkutira ku nsozi za Efulayimu, ne mu Gireyaadi.
20 Mu nnaku ezo ne mu biro ebyo, bw'ayogera Mukama, obutali butuukirivu bwa Isiraeri balibunoonya so nga tewali; n'ebibi bya Yuda, so tebirirabika: kubanga ndisonyiwa abo be ndireka okuba ekitundu ekifisseewo.
21 Tabaala ensi y'e Merasayimu, gy'oba otabaala, n'abo abali mu Pekodi: otte ozikiririze ddala ennyuma waabwe, bw'ayogera Mukama, okole nga byonna bwe biri bye nnakulagira.
22 Eddoboozi ery'entalo liri mu nsi n'ery'okuzikirira okunene.
23 Ennyondo ey'ensi zonna ng'etemeddwa ng'emenyese! Babulooni nga kifuuse amatongo mu mawanga!
24 Nakutegera omutego, n'okukwatibwa okwatiddwa, ai Babulooni, so tewamanyirira: olabise n'okukwatibwa okwatiddwa, kubanga wawakana ne Mukama.
25 Mukama asumuludde etterekero ly'ebyokulwanyisa bye, era aggyeemu ebyokulwanyisa eby'okunyiiga kwe: kubanga Mukama, Mukama w'eggye, alina omulimu gw'agenda okukola mu nsi ey'Abakaludaaya.
26 Mujje mukirumbe nga muva ku nsalo ekomererayo, musumulule amawanika gaakyo: mukituume nga bifunvu, mukizikiririze ddala: waleme okubaawo ekintu ekisigala ku kyo.
27 Mutte ente zaakyo zonna; ziserengete mu kuttibwa: zizisanze! kubanga olunaku lwazo lutuuse, olunaku kwe zirijjirwa.
28 Eddoboozi ly'abo abadduka ne bawona mu nsi y'e Babuloomi, okubuulira mu Sayuuni eggwanga Mukama Katonda waffe ly'aliwalana, ly'aliwalana olwa yeekaalu ye.
29 Muyite abalasi bakuŋŋaane balumbe Babulooni, abo bonna abanaanuula omutego, musiisire okukyolekera enjuyi zonna; waleme okuba aliwona ku kyo: musasule ng'omulimu gwakyo bwe gwali; nga byonna bwe biri bye kyakolanga, bwe mutyo mukikolanga: kubanga yabanga wa malala eri Mukama, eri Omutukuvu owa Isiraeri.
30 Abalenzi baakyo kye baliva bagwira mu nguudo zaakyo, abasajja baakyo bonna abalwanyi balisirisibwa ku lunaku olwo, bw'ayogera Mukama.
31 Laba, ndi mulabe wo, ai ggwe alina amalala, bw'ayogera Mukama, Mukama w'eggye: kubanga olunaku lwo lutuuse, ekiseera mwe nnaakujjirira.
32 Alina amalala alyesittala n'agwa, so tewaliba alimuyimusa; era ndikuma omuliro mu bibuga bye, era gulyokya bonna abamwetoolodde.
33 Bw'ati bw'ayogera Mukama w'eggye nti Abaana ba Isiraeri n'abaana ba Yuda babajoogera wamu: n'abo bonna abaabatwala okuba abasibe babanywezezza; bagaanyi okubata.
34 Omununuzi waabwe wa maanyi; Mukama w'eggye lye linnya lye: aliwoleza ddala ensongi yaabwe, alyoke awummuze ensi, era yeeraliikirize abo abali mu Babulooni.
35 Ekitala kiri ku Bakaludaaya, bw'ayogera Mukama, ne ku abo abali mu Babulooni ne ku bakungu baamu ne ku bagezigezi baamu.
36 Ekitala kiri ku abo abeenyumiriza, era balisiruwala: ekitala kiri ku basajja baamu ab'amaanyi, era balikeŋŋentererwa.
37 Ekitala kiri ku mbalaasi zaabwe ne ku magaali gaabwe ne ku bantu bonna abaatabulwa abali wakati mu kyo, era balifuuka ng'abakazi; ekitala kiri ku bintu byamu eby'obugagga, era birinyagibwa.
38 Ekyanda kiri ku mazzi gaamu, era galikalira: kubanga nsi ya bifaananyi byole, era balalukidde esanamu.
39 Ensolo ez'omu nsiko ez'omu ddungu kyezinaavanga zibeera eyo ne bamaaya banaabeeranga omwo so tekiibeerwengamu nate ennaku zonna; so tekiituulwengamu emirembe n'emirembe.
40 Nga Katonda bwe yasuula Sodomu ne Ggomola n'ebibuga ebyaliraanawo bw'ayogera Mukama; bwe kityo tewaabenga muntu anaatuulanga eyo, so tewaabenga mwana wa muntu anaabeeranga omwo.
41 Laba, eggwanga liva obukiika obwa kkono; era ekika ekikulu, eri bakabaka bangi abaliyimusibwa okuva ku njuyi z'ensi ezikomererayo.
42 Bakwata omutego n'effumu; bakambwe so tebalina kusaasira; eddoboozi lyabwe liwuuma ng'ennyanja era beebagala embalaasi; buli muntu ng'atala ng'omuntu bw'atalira olutalo, okulwana naawe, ai omuwala wa Babulooni.
43 Kabaka w’e Babulooni awulidde ettutumo lyabwe emikono gye ne giddirira: obubalagaze bumukutte n'obulumi ng'omukazi alumwa okuzaala.
44 Laba, alirinnya ng'empologoma eva ku malala ga Yoludaani, okulumba ekifo eky'amaanyi eky'okubeeramu naye ndikibaddusa mangu ago; eri buli alirondebwa, oyo gwe ndikuza ku kyo: kubanga ani afaanana nze era ani alinteekerawo ekiseera? eri ani omusumba aliyimirira mu maaso gange?
45 Kale muwulire okuteesa kwa Mukama kw'ateeseza ku Babulooni; n'ebyo by'amaliridde eri ensi ey'Abakaludaaya: Tebalirema kubawalula okubaggyayo, abaana abato ab'omu kisibo; talirema kulekesaayo ekifo kyabwe eky'okubeeramu wamu nabo.
46 Olw'eddoboozi y'okumenya Babulooni ettaka likankana, n'okukaaba kuwuliddwa mu mawanga.


text:
Kiki Ekituuka ku Muntu ng’Afudde?
Bayibuli ky’egamba
Bayibuli egamba nti: “Abalamu bamanyi nga balifa, naye abafu tebaliiko kye bamanyi.” (Omubuulizi 9:5; Zabbuli 146:4) N’olwekyo, omuntu bw’afa, aba takyaliwo. Abafu tebasobola kulowooza, kuwulira, oba kukola kintu kyonna.
“Mu nfuufu mw’olidda”
Katonda bwe yali ayogera ne Adamu omuntu eyasooka, yamunnyonnyola ekituuka ku muntu ng’afudde. Adamu bwe yayonoona, Katonda yamugamba nti: “Oli nfuufu era mu nfuufu mw’olidda.” (Olubereberye 3:19) Katonda bwe yali tannatonda Adamu okuva “mu nfuufu y’ensi,” Adamu teyaliiwo. (Olubereberye 2:7) N’olwekyo Adamu bwe yafa yaddayo mu nfuufu, era teyeeyongera kuba mulamu.
N’abantu abaliwo leero bwe bafa tebeeyongera kuba balamu. Bayibuli bw’eba eyogera ku kufa kw’abantu n’ensolo egamba nti: “Byonna byava mu nfuufu era byonna bidda mu nfuufu.”
Okufa si ye nkomerero ya buli kintu
Bayibuli egeraageranya okufa ku kwebaka. (Zabbuli 13:3; Yokaana 11:11-14; Ebikolwa 7:60, obugambo obuli wansi) Omuntu ali mu tulo otungi aba tamanyi bigenda mu maaso. Mu ngeri y’emu, abafu tebaliiko kye bamanyi. Kyokka, Bayibuli eyigiriza nti Katonda asobola okuzuukusa abafu ne baddamu okuba abalamu. (Yobu 14:13-15) Eri abo Katonda b’anaazuukiza, okufa si ye nkomerero yaabwe.
Yiga Ebisingawo
AMAWULIRE AMALUNGI OKUVA ERI KATONDA!
Tuliddamu Okulaba Abaafa?
Kiki ekitutuukako bwe tufa? Tuliddamu okulaba abaagalwa baffe abaafa?
Kiki Ddala Bayibuli Ky'Eyigiriza


text:
Chapter 9
1 Awo ku lunaku olw'abiri mu nnya olw'omwezi guno abaana ba Isirieri baali bakuŋŋaanye nga basiiba era nga bambadde ebibukutu era nga basaabye ettaka.
2 Awo ezzadde lya Isiraeri ne beeyawula mu bannaggwanga bonna, ne bayimirira ne baatula ebibi byabwe n'obutali butuukirivu bwa bajjajjaabwe.
3 Ne bayimirira mu kifo kyabwe ne basoma mu kitabo eky'amateeka ga Mukama Katonda waabwe ne bamala ekitundu ky'olunaku eky'okuna; n'ekitundu eky'okuna ekirala ne baatula, ne basinza Mukama Katonda waabwe.
4 Awo ne wayimirira ku madaala g'Abaleevi Yesuwa ne Baani ne Kadumyeri ne Sebaniya ne Bunni ne Serebiya ne Baani ne Kenani, ne bakaabira Mukama Katonda waabwe n'eddoboozi ddene.
5 Awo Abaleevi, Yesuwa ne Kadumyeri ne Baani ne Kasabuneya ne Serebiya ne Kodiya ne Sebaniya ne Pesakiya ne boogera nti Muyimirire mwebaze Mukama Katonda wammwe okuva emirembe gyonna n'okutuusa emirembe gyonna: era erinnya lyo ery'ekitiibwa lyebazibwe erigulumizibwa okusinga okwebaza kwonna n'okutendereza.
6 Ggwe Mukama, ggwe wekka; ggwe wakola eggulu, eggulu erya waggulu, n'eggye lyalyo lyonna, ensi n'ebintu byonna ebiri okwo, ennyanja ne byonna ebiri omwo, era ggwe obikuuma byonna; n'eggye ery'omu ggulu likusinza.
7 Ggwe Mukama Katonda yennyini, eyalonda Ibulayimu n'omuggya mu Uli ey'Abakaludaaya, n'omuwa erinnya Ibulayimu;
8 n'olaba omutima gwe nga mwesigwa mu maaso go, n'olagaana naye endagaano okuwa ensi ey'Omukanani n'Omukiiti n'Omwamoli n'Omuperizi n'Omuyebusi n'Omugirugaasi, okugiwa ezzadde lye, era otuukirizza ebigambo byo kubanga ggwe mutuukirivu.
9 Era walaba okubonaabona kwa bajjajjaaffe mu Misiri n'owulira okukaaba kwabwe ku ttale ly'Ennyanja Emmyufu;
10 n'olaga obubonero n'eby'amagero ku Falaawo n'abaddu be bonna n'abantu bonna ab'omu nsi ye; kubanga wamanya nga baabakola eby'amalala; ne weefunira erinnya nga bwe kiri leero.
11 Era wayawula mu nnyanja mu maaso gaabwe n'okuyita ne bayita wakati mu nnyanja ku lukalu; n'abo abaabagoberera n'obakasuka mu buziba ng'ejjinja bwe likasukibwa mu mazzi ag'amaanyi.
12 Era nate n'obaluŋŋamya ng'oyima mu mpagi ey'ekire emisana; era ng'oyima mu mpagi ey'omuliro ekiro, okubamulisiza mu kkubo lye baba bayitamu.
13 Era wakka ku lusozi Sinaayi, n'oyogera nabo ng'oyima mu ggulu; n'obawa ensala entuufu n'amateeka ag’amazima, ebyakuutirwa ebirungi n'ebiragiro:
14 n'obamanyisa ssabbiiti yo entukuvu, n'obalagira ebiragiro n'amateeka ne tawuleeti mu mukono gwa Musa omuddu wo:
15 n'obawanga emmere eyava mu ggulu olw'enjala yaabwe, n'obaggira amazzi mu lwazi olw'ennyonta yaabwe, n'obalagira bayingire okulya ensi gye wayimusiza omukono gwo okubawa.
16 Naye bo ne bajjajjaaffe ne bakola eby'amalala, ne bakakanyaza ensingo yaabwe, ne batawulira biragiro byo,
17 ne bagaana okugonda so tebajjukira bya magero byo bye wakola mu bo; naye ne bakakanyaza ensingo yaabwe, ne bassaawo omwami nga bajeemye okuddayo mu buddu bwabwe: naye ggwe Katonda eyeeteeseteese okusonyiwa, ow'ekisa era ajjudde okusaasira, alwawo okusunguwala, era akwatirwa ennyo ekisa, n'otobaleka.
18 Weewaawo, bwe baakola ennyana ensaanuuse, ne boogera nti Ono ye Katonda wo eyakuggya mu Misiri, era nga bakoze ebinyiiza ennyo;
19 naye ggwe olw'okusaasira kwo okutali kumu n'otobaleka mu ddungu: empagi ey'ekire teyabavangako emisana okubaluŋŋamiza mu kkubo; newakubadde empagi ey'omuliro ekiro okubamulisiza n'okubalaga ekkubo lye baba bayitamu.
20 Era wawa omwoyo gwo omulungi okubayigiriza, so tewabammanga manu yo mu kamwa kaabwe, n'obawa amazzi olw'ennyonta yaabwe.
21 Weewaawo, wabaliisiza emyaka amakumi ana mu ddungu, ne batabulwanga kintu; ebyambalo byabwe tebyakaddiwanga n'ebigere byabwe tebyazimbanga.
22 Era wabawa obwakabaka n'amawanga ge wagaba ng'emigabo gyabwe bwe gyali: kale ne balya ensi ya Sikoni, ensi ya kabaka w’e Kesuboni, n'ensi ya Ogi kabaka w’e Basani.
23 Era n'abaana baabwe wabaaza ng'emmunyeenye ez'omu ggulu, n'obayingiza mu nsi gye wagambako bajjajjaabwe nga baligiyingira okugirya.
24 Kale abaana ne bayingira ne balya ensi, n'owangula abaali mu nsi mu maaso gaabwe, Abakanani, n'obawaayo mu mikono gyabwe, ne bakabaka baabwe n'amawanga ag'omu nsi, babakole nga bwe bayagala.
25 Ne bamenya ebibuga ebyaliko enkomera, n'ensi engimu, ne balya ennyumba ezajjula ebirungi byonna, ebidiba ebyabajjibwa, ensuku ez'e emizabbibu, n'ez'emizeyituuni, n'emiti egibala ebibala mingi nnyo: awo ne balya ne bakkuta, ne bagejja ne basanyukiranga obulungi bwo obungi.
26 Era naye ne batagondanga ne bakujeemeranga ne basuulanga amateeka go ennyuma w'amabega gaabwe, ne battanga bannabbi bo abaabanga abajulirwa eri bo okubakyusa nate gy'oli, ne bakolanga ebinyiiza ennyo.
27 Kyewava obagabulanga mu mukono gw'abalabe baabwe abaabeeraliikirizanga: kale mu kiseera mwe baalabira ennaku bwe baakukaabiranga, n'obawuliranga ng'oyima mu ggulu; era ng'okusaasira kwo okutali kumu bwe kwali n'obawanga abalokozi abaabalokolanga mu mukono gw'abalabe baabwe.
28 Naye bwe baamalanga okuwummula, ne beeyongeranga okukola obubi mu maaso go: kyewava obalekanga mu mukono gw'abalabe baabwe n'okufuga ne babafuga: naye bwe baakomangawo ne bakukaabira, n'owulira, ng'oyima mu ggulu; n'obawonyanga emirundi mingi ng'okusaasira kwo bwe kwali;
29 n'obanga mujulirwa eri bo olyoke obakomyengawo eri amateeka go: naye ne bakolanga eby'amalala ne batawuliranga mateeka go, naye ne basobyanga emisango gyo, (egyo omuntu bw'agikola, anaabanga mulamu mu gyo,) ne baggyangawo ekibegabega, ne bakakanyazanga ensingo yaabwe, ne batayagalanga kuwulira.
30 Naye n'obagumiikiririzanga emyaka mingi, n'obanga mujulirwa eri bo n'omwoyo gwo mu bannabbi bo: naye ne batayagalanga kutega kutu: kyewava obagabulanga mu mukono gw'amawanga ag'omunsi.
31 Naye olw'okusaasira kwo okutali kumu n'otobamalirangawo ddala, so tewabalekanga; kubanga ggwe oli Katonda wa kisa era ow'okusaasira.
32 Kale nno, Katonda waffe, Katonda omukulu, ow'amaanyi, ow'entiisa, akwata endagaano n'okusaasira, okutegana kwonna kuleme okufaanana okutono mu maaso go, okwatubangako, ku bassekabaka baffe, ku bakungu baffe, ne ku bakabona baffe, ne ku bannabbi baffe, ne ku bajjajjaffe, ne ku bantu bo bonna, okuva ku mirembe gya bakabaka b'e Bwasuli na buli kati.
33 Naye ggwe mutuukirivu mu byonna ebyatubangako kubanga wakolanga eby'amazima, naye ffetwakolanga obubi:
34 so ne bassekabaka baffe n'abakungu baffe ne bakabona baffe ne bajjajjaffe tebaakwatanga mateeka go so tebaawuliranga biragiro byo n'emisango gyo bye wategeeza eri bo.
35 Kubanga tebaakuweerezanga mu bwakabaka bwabwe, ne mu bulungi bwo obungi bwe wabawa, ne mu nsi ennene engimu gye wawa mu maaso gaabwe, so tebaakyukanga okuleka ebikolwa byabwe ebibi.
36 Laba, tuli baddu leero, n'ensi gye wawa bajjajjaffe, okulyanga ebibala byamu n'obulungi bwamu, laba, tuli baddu omwo.
37 Era ewa amagoba mangi bakabaka be wassaawo okutufuga olw'okwonoona kwaffe: era balina obuyinza ku mibiri gyaffe, n'ebisibo byaffe, nga bwe basiima, naffe tulabye ennaku nnyingi.
38 Era naye ebyo byonna newakubadde nga bibaddewo tulagaana endagaano ey'enkalakkalira, ne tugiwandiika; abakungu baffe n'Abaleevi baffe ne bakabona baffe ne bagissaako akabonero.


text:
2 Yokaana
1 Nze omusajja omukadde, mpandiikira omukyala omulonde n’abaana be be njagalira ddala, era si nze nzekka abaagala naye n’abo bonna abategedde amazima. 2 Tubaagala olw’amazima agali mu ffe era agajja okuba naffe emirembe n’emirembe. 3 Ekisa eky’ensusso, okusaasira, n’emirembe ebiva eri Katonda Kitaffe n’eri Yesu Kristo Omwana wa Kitaffe binaabeeranga naffe awamu n’amazima n’okwagala.
4 Ndi musanyufu nnyo kubanga nkizudde nti abamu ku baana bo batambulira mu mazima+ nga Kitaffe bwe yatulagira. 5 Era kaakano nkusaba ggwe omukyala omulonde, nti twagalanenga. (Sikuwandiikira kiragiro kipya, wabula ekyo kye twalina okuva ku lubereberye.)+ 6 Okwagala kutegeeza okugobereranga ebiragiro bye.+ Kino kye kiragiro kye mwawulira okuva ku lubereberye, nti mwagalanenga. 7 Kubanga abalimba bangi balabise mu nsi,+ abantu abatakkiriza nti Yesu Kristo yajja ng’omuntu.*+ Omuntu ali bw’atyo ye mulimba era ye mulabe wa Kristo.+
8 Mwekuume muleme okufiirwa ebintu bye twateganira, wabula mufune empeera enzijuvu.+ 9 Buli muntu asukka ku kuyigiriza kwa Kristo n’atakusigalamu aba talina Katonda.+ Oyo asigala mu kuyigiriza kuno y’alina Kitaffe n’Omwana.+ 10 Singa omuntu yenna ajja gye muli n’ataleeta kuyigiriza kuno, temumusembezanga mu maka gammwe+ era temumulamusanga. 11 Oyo amulamusa aba assa kimu naye mu bikolwa bye ebibi.
12 Wadde nga nnina bingi eby’okubawandiikira, saagala kubiwandiika ku lupapula na bwino, naye nsuubira okujja gye muli njogere nammwe maaso ku maaso musobole okuba n’essanyu mu bujjuvu.
13 Abaana ba muganda wo omulonde bakulamusizza.


text:
EKITUNDU 7
Yesu Yali Ani?
Yakuwa yatuma Yesu ku nsi. 1 Yokaana 4:9
Bwe tuba twagala okusanyusa Yakuwa, waliwo omuntu omulala omukulu ennyo gwe tulina okuwuliriza. Dda nnyo nga tannaba kutonda Adamu, Yakuwa yali atonze omuntu ow’omwoyo mu ggulu ow’amaanyi ennyo.
Ekiseera kyatuuka Yakuwa n’amusindika ku nsi azaalibwe omukazi embeerera ayitibwa Maliyamu mu Besirekemu. Omwana oyo yatuumibwa erinnya Yesu.
Bwe yali ku nsi, Yesu yayolekera ddala engeri za Katonda. Yayoleka ekisa, okwagala, era yali atuukirikika. Yayigiriza n’obuvumu amazima agakwata ku Yakuwa.
Yesu yakola ebirungi kyokka ne bamukyawa. 1 Peetero 2:21-24
Yesu era yawonya abalwadde n’azuukiza n’abamu ku abo abaali bafudde.
Abakulembeze b’amadiini baakyawa Yesu kubanga yayanika enjigiriza zaabwe ez’obulimba n’ebikolwa byabwe ebibi.
Abakulembeze b’amadiini baapikiriza Abaruumi okukuba Yesu n’okumutta.
Yiga Ebisingawo
AMAWULIRE AMALUNGI OKUVA ERI KATONDA!
Yesu y’Ani?
Manya lwaki Yesu yafa, ekinunulo kye kitegeeza, era n’ekyo Yesu ky’akola kati.


text:
Essuula 6
1 Mukama n'amugamba Musa nti Kaakano bw'oliraba bye ndimukola Falaawo: kubanga n'omukono ogw'amaanyi alibaleka, era n'omukono ogw'amaanyi alibagoba mu nsi ye.
2 Katonda n'ayogera ne Musa, n'amugamba nti NZE YAKUWA:
3 nnalabikira Ibulayimu, ne Isaaka, ne Yakobo, nga Katonda Omuyinza w'ebintu byonna, naye mu linnya lyange YAKUWA saamanyibwa nabo.
4 Ne nnyweza nate endagaano yange nabo, okubawa ensi ya Kanani, ensi ey'okutambula kwabwe, gye baatambulamu.
5 Nate ne mpulira okusinda kw'abaana ba Isiraeri, Abamisiri be baafuula abaddu; ne njijukira endagaano yange.
6 Kyova obabuulira abaana ba Isiraeri nti Nze Yakuwa, nange ndibaggyako emigugu egy'Abamisiri, ndibaggirawo obuddu bwabwe, ndibanunula n'omukono gwe ndigolola n'emisango eminene:
7 era ndibeetwalira okubeera eggwanga, nange ndibabeerera Katonda: nammwe mulimanya nga nze Yakuwa Katonda wammwe, abaggya mu migugu egy'Abamisiri.
8 Era ndibayingiza mu nsi eri, gye nnayimusiza omukono gwange okugiwa Ibulayimu ne Isaaka ne Yakobo; ndigiwa mmwe okubeera obutaka: nze Yakuwa.
9 Musa n'agamba bw'atyo abaana ba Isiraeri: naye ne batawulira Musa ku lw'obunaku obw'omwoyo, era ne ku lw'obuddu obukambwe.
10 Mukama n'agamba Musa ng'ayogera nti
11 Yingira, ogambe Falaawo kabaka w'e Misiri abaleke abaana ba Isiraeri bave mu nsi ye.
12 Musa n'ayogera mu maaso ga Mukama ng'agamba nti Laba, abaana ba Isiraeri tebampulidde; Falaawo anampulira atya nze atakomolebwa mimwa?
13 Mukama n'agamba Musa ne Alooni, n'abalagira eri abaana ba Isiraeri n'eri Falaawo kabaka w'e Misiri, okuggya abaana ba Isiraeri mu nsi y'e Misiri.
14 Abo gye mitwe gy'ennyumba za bajjajja baabwe: abaana ba Lewubeeni omubereberye wa Isiraeri: Kanoki, ne Palu, Kezulooni, ne Kalumi: abo bye bika bya Lewubeeni.
15 N'abaana ba Simyoni; Yemweri, ne Yamini, ne Okadi, ne Yakini, ne Zokali, ne Sawuli omwana w'omukazi Omukanani: abo bye bika bya Simyoni.
16 Ne gano ge mannya g'abaana ba Leevi mu mirembe gyabwe; Gerusoni, ne Kokasi, ne Merali: n'emyaka egy'obulamu bwa Leevi emyaka kikumi mu asatu mu musanvu.
17 Abaana ba Gerusoni: Libuni ne Simeeyi, mu bika byabwe.
18 N'abaana ba Kokasi: Amulaamu ne Izukali, ne Kebbulooni, ne Wuziyeeri: n'emyaka egy'obulamu bwa Kokasi emyaka kikumi mu asatu mu esatu.
19 N'abaana ba Merali; Makuli ne Musi. Abo bye bika by'Abaleevi mu mirembe gyabwe.
20 Amulaamu n'awasa Yokebedi muganda wa kitaawe; n'amuzaalira Alooni, ne Musa: n'emyaka egy'obulamu bwa Amulaamu emyaka kikumi mu asatu mu musanvu.
21 N'abaana ba Izukali: Koola, ne Nefega, ne Zikiri.
22 N'abaana ba Wuziyeeri; Misaeri, ne Erizafani, ne Sisiri.
23 Alooni n'awasa Eriseba, muwala wa Aminadaabu, muganda wa Nakaisoni; n'amuzaalira Nadabu ne Abiku, Eriyazaali ne Isamaali.
24 N'abaana ba Koola: Asira, ne Erukaana, ne Abiyasaafu; abo bye bika by'Abakoola.
25 Eriyazaali omwana wa Alooni, n'awasa mu bawala ba Putiyeeru; n'amuzaalira Finekaasi. Abo gye mitwe gy'ennyumba za bajjajja b'Abaleevi mu bika byabwe.
26 Abo ye Alooni ne Musa bali Mukama be yagamba nti Muggyeeyo abaana ba Isiraeri mu nsi y'e Misiri mu ggye lyabwe.
27 Abo be baagamba Falaawo kabaka w'e Misiri okuggya abaana ba Isiraeri mu Misiri: abo ye Musa ne Alooni bali.
28 Awo ku lunaku Mukama lwe yagamba Musa mu nsi y'e Misiri.
29 Mukama n'agamba Musa ng'ayogera nti Nze Mukama: ogambe Falaawo kabaka w'e Misiri buli kye nkugamba.
30 Musa n'ayogera mu maaso ga Mukama nti Laba sikomolebwanga mimwa, Falaawo anampulira atya?


text:
Chapter 6
1 Mu mwaka kabaka Uzziya mwe yafiira nalaba Mukama ng'atudde ku ntebe, empanvu eyagulumizibwa, n'ekirenge kye nga kijjula yeekaalu.
2 Basseraafi baali bayimiridde waggulu we: buli omu yalina ebiwaawaatiro mukaaga; ebibiri yabibikka mu maaso ge, n'ebibiri yabibikka ku bigere bye, n'ebibiri yabibuusa.
3 Omu n'ayogerera waggulu eri munne ng'agamba nti Mutukuvu, mutukuvu, mutukuvu, Mukama w'eggye: ensi yonna ejjudde ekiiibwa kye.
4 N'emisingi gy'emiryango ne ginyeenyezebwa olw'edoboozi ly'oyo eyayogerera waggulu, ennyumba n'ejjula omukka.
5 Ne ndyoka njogera nti Zinsanze! kubanga nfudde; kubanga ndi muntu wa mimwa egitali mirongoofu, era ntuula wakati mu bantu ab'emimwa egitali mirongoofu: kubanga amaaso gange galabye Kabaka, Mukama ow'eggye.
6 Omu ku basseraafi n'alyoka abuuka n'ajja gye ndi, ng'alina eryanda eryaka mu ngalo ze, lye yali aggye ku kyoto ne nnamagalo:
7 n'alikomya ku kamwa kange, n'ayogera nti Laba, lino likomye ku mimwa gyo; era obutali butuukirivu bwo buggiddwawo, n'ekibi kyo kirongoosebbwa.
8 Ne mpulira eddoboozi lya Mukama, nga lyogera nti Naatuma ani, era anaatugendera ani? Ne ndyoka njogera nti Nze nzuuno: ntuma nze.
9 N'ayogera nti Genda obuulire abantu bano nti Okuwulira muwulire naye temutegeera; n'ozulaba mulabe, naye temwetegereza.
10 Savuwaza omutima gw'abantu bano, era ggala amatu gaabwe, era ziba amaaso gaabwe; baleme okulaba n'amaaso gaabwe, n'okuwulira n'amatu gaabwe, n'okutegeera n'omutima gwabwe, n'okukyuka, okuwonyezebwa.
11 Ne ndyoka njogera nti Mukama wange, birituusa wa okubaawo? N'addamu nti Okutuusa ebibuga lwe birizika nga tewali abituulamu, ne mu nnyumba nga temuli muntu ensi n'ezirikira ddala,
12 era Mukama ng’ajjuludde abantu ng'abatutte wala, n’ebifulukwa nga bingi wakati mu nsi.
13 Era ekitundu eky'ekkumi bwe kiriba nga kikyasigadde omwo, kiririirwa ddala nate: ng'omumyuliru era ng'omuvule ekikolo kyagyo nga kisigadde, bwe gitemebwawo; bwe kityo ensigo entukuvu kye kikolo kyayo.


text:
Chapter 7
1 Oluvannyuma lw'ebyo Yesu n'atambula mu Ggaliraaya: kubanga teyayagala kutambula mu Buyudaaya kubanga Abayudaaya baali basala amagezi okumutta.
2 Naye embaga y'Abayudaaya yali enaatera okutuuka, ye y'ensiisira.
3 Awo baganda be ne bamugamba nti Va wano, ogende e Buyudaaya, abayigirizwa bo nabo balabe emirirnu gyo gy'okola.
4 Kubanga tewali akolera kigambo mu kyama wabula nga naye yennyini ayagala amanyike mu lwatu. Bw'okola ebyo, weeyoleke eri ensi.
5 Kubanga ne baganda be tebaamukkiriza.
6 Awo Yesu n'abagamba nti Ekiseera kyange tekinnaba kutuuka; naye ekiseera kyammwe ennaku zonna kibeerawo nga kyeteeseteese.
7 Ensi teyinza kukyawa mmwe; naye ekyawa nze, kubanga nze ntegeeza ebyayo nti emirimu gyayo mibi.
8 Mmwe mwambuke ku mbaga: nze sinnaba kwambuka ku mbaga eno; kubanga ekiseera kyange tekinnaba kutuukirizibwa.
9 Bwe yamala okubagamba ebyo n'asigala e Ggaliraaya.
10 Naye baganda be bwe baamala okwambuka ku mbaga, naye n'ayambuka, si lwatu, naye nga mu kyama.
11 Awo Abayudaaya ne bamunoonya ku mbaga, ne bagamba nti Ali ludda wa?
12 Ne waba okumuunyamuunya kungi mu bibiina. Abalala ne bagamba ku ye nti Mulungi; abalala ne bagamba nti Nedda, naye akyamya ekibiina.
13 Naye tewaali yamwogerako lwatu kubanga baatya Abayudaaya.
14 Awo mu mbaga wakati Yesu n'ayambuka ku yeekaalu, n'ayigiriza.
15 Abayudaaya ne beewuunya ne bagamba nti Ono amanya atya okusoma nga tayigirizibwangako?
16 Awo Yesu n'abaddamu n'agamba nti Okuyigiriza kwange si kwange, naye kw'oli eyantuma.
17 Omuntu bw'ayagala okukola oli by'ayagala, alitegeera okuyigiriza kuno oba nga kwava eri Katonda, oba nga nze njogera bya magezi gange.
18 Ayogera eby'amagezi ge, anoonya ekitiibwa kye ye: naye anoonya ekitiibwa ky'oyo eyamutuma, oyo wa mazima, so obutali butuukirivu tebuli mu ye.
19 Musa teyabawa mateeka, so mu mmwe tewali akwata amateeka? Musalira ki amagezi okunzita?
20 Ekibiina ne baddamu nti Oliko dayimooni: ani asala amagezi okukutta?
21 Yesu n'addamu n'agamba nti Nnakola omulimu gumu, nammwe mwenna mwewuunya.
22 Musa kyeyava abawa okukomola (si kubanga kwa Musa naye kwa bajjajja); ne ku ssabbiiti mukomola omuntu.
23 Omuntu bw'akomolebwa ku ssabbiiti, amateeka ga Musa galeme okusoba; munsunguwalira kubanga nnafuula omuntu omulamu ddala ku ssabbiiti?
24 Temusalanga musango okusinziira ku ndabika, naye musalenga omusango ogw'ensonga.
25 Awo abamu ab'omu Yerusaalemi ne bagamba nti Gwe banoonya okutta si ye wuuno?
26 Naye, laba, ayogera lwatu, so tebaliiko kye bamugamba. Abakulu bamanyidde ddala ng'ono ye Kristo?
27 Naye ono tumanyi gy'ava: naye Kristo bw'ajja, tewali ategeera gy'ava.
28 Awo Yesu n'ayogerera waggulu mu yeekaalu ng'ayigiriza n'agamba nti Nze mummanyi, era ne gye nva mumanyiiyo; nange sajja ku bwange nzekka, naye oli eyantuma ye wa mazima, gwe mutamanyi mmwe.
29 Nze mummanyi; kubanga nava gy'ali, era ye yantuma.
30 Awo bali ne basala amagezi okumukwata, naye tewaali eyamuteekako omukono, kubanga ekiseera kye kyali nga tekinnaba kutuuka.
31 Naye bangi ab'omu kibiina ne bamukkiriza; ne bagamba nti Kristo bw'alijja, alikola obubonero bungi okusinga ono bwe yakola?
32 Abafalisaayo ne bawulira ekibiina nga bamwemuunyamuunyaamu batyo; bakabona abakulu n'Abafalisaayo ne batuma abambowa okumukwata.
33 Awo Yesu n'agamba nti Esigaddeyo ebbanga ttono nga nkyali nammwe, ndyoke ŋŋende gy'ali eyantuma.
34 Mulinnoonya, so temulindaba; era gye ndi, mmwe temuyinza kujjayo.
35 Awo Abayudaaya ne boogeragana bokka na bokka nti Ono ayagala kugenda wa, ffe gye tutalimulabira? Ayagala kugenda eri abo abaasaasaanira mu Bayonaani, ayigirize Abayonaani?
36 Kigambo ki ekyo ky'agamba nti Mulinnoonya, so temulindaba; era gye ndi, mmwe temuyinza kujjayo?
37 Naye ku lunaku olw'enkomerero, lwe lukulu olw'embaga, Yesu yayimirira n'ayogerera waggulu, n'agamba nti Omuntu bw'alumwa ennyonta, ajje gye ndi anywe.
38 Akkiriza nze, ng'ekyawandiikibwa bwe kigamba nti emigga gy'amazzi amalamu girifuluma mu lubuto lwe.
39 Ekyo yakyogera ku Mwoyo, gwe baali bagenda okuweebwa abamukkiriza; kubanga Omwoyo yali tannaba kugabibwa; kubanga Yesu yali tannaba kugulumizibwa.
40 Awo ab'omu kibiina bwe baawulira ebigambo ebyo ne bagamba nti Mazima, ono ye nnabbi oli.
41 Abalala ne bagamba nti Ono ye Kristo. Naye abalala ne bagamba nti Nedda, Kristo ava mu Ggaliraaya?
42 Ekyawandiikibwa tekigamba nti Kristo ava mu zzadde lya Dawudi, mu Besirekemu, embuga Dawudi mwe yali?
43 Bwe kityo ne wabaawo okwawukana mu kibiina ku lulwe.
44 Abalala ne baagala okumukwata, naye tewali eyamussaako emikono.
45 Awo abambowa ne baddayo eri bakabona abakulu n'Abafalisaayo; nabo ne babagamba nti Ekibalobedde ki okumuleeta?
46 Abambowa ne baddamu nti Tewali muntu eyali ayogedde bw'atyo.
47 Awo Abafalisaayo ne babaddamu nti Era nammwe abakyamizza?
48 Aluwa mu bakulu eyamukkiriza, oba mu Bafalisaayo?
49 Naye ekibiina kino abatategeera mateeka bakolimiddwa.
50 Nikoodemo (ye yajja gy'ali edda, ye munnaabwe) n'abagamba nti
51 Ye mpisa yaffe okusalira omuntu omusango nga tebannawulira bigambo bye n'okutegeera ky'akoze?
52 Ne baddamu ne bamugamba nti Naawe wava Ggaliraaya? Noonya, olabe, nnabbi tava mu Ggaliraaya,
53 Buli muntu n'addayo eka.


text:
Essomo 12
Oyinza Otya Okusemberera Katonda?
1. Katonda awuliriza essaala zonna?
Katonda ayagala abantu ab’amawanga gonna bamutuukirire mu kusaba. (Zabbuli 65:2) Kyokka, Katonda tawuliriza ssaala zonna. Okugeza, essaala z’omusajja ayisa obubi mukyala we zisobola obutawulirwa. (1 Peetero 3:7) Abayisirayiri bwe baagaana okuleka ebibi bye baali bakola, Katonda teyawuliriza ssaala zaabwe. Okusaba nkizo ya maanyi. Kyokka Katonda asobola okuwulira n’essaala z’abo ababa bakoze ebibi eby’amanyi kasita baba nga beenenyezza.
2. Twandisabye tutya?
Okusaba y’emu ku ngeri gye tusinzaamu Katonda, n’olwekyo tusaanidde kusaba Yakuwa yekka, Omutonzi waffe. (Matayo 4:10; 6:9) Ate era, olw’okuba tetutuukiridde, tusaanidde okusaba mu linnya lya Yesu kubanga yafa olw’ebibi byaffe. (Yokaana 14:6) Yakuwa tayagala tuddiŋŋane ssaala ze twakwata obukusu oba empandiike. Ayagala essaala zaffe zibe nga ziviira ddala ku mutima.
Omutonzi waffe awulira n’essaala ze tusaba mu kasirise. (1 Samwiri 1:12, 13) Ayagala tumutuukirire mu kusaba ekiseera kyonna, gamba, nga tuzuukuse ku makya, nga tugenda okwebaka, nga tugenda okulya, oba nga tufunye ekizibu.
3. Lwaki Abakristaayo bakuŋŋaana wamu?
Si kyangu okuba n’enkolagana ennungi ne Katonda kubanga tuli mu bantu abatakkiririza mu Katonda era abatakkiriza nti ajja kuleeta emirembe ku nsi. (2 Timoseewo 3:1, 4; 2 Peetero 3:3, 13) N’olwekyo twetaaga okukuŋŋaana awamu ne bakkiriza bannaffe tuzziŋŋanemu amaanyi.
Okukuŋŋaana awamu n’abantu abaagala Katonda kituyamba okusemberera Katonda. Mu nkuŋŋaana z’Abajulirwa ba Yakuwa ojja kusangayo abantu abalina okukkiriza era abajja okukuzaamu amaanyi.
4. Oyinza otya okusemberera Katonda?
Osobola okusemberera Yakuwa ng’ofumiitiriza ku ebyo by’oba oyize mu Kigambo kye, Bayibuli. Fumiitiriza ku bikolwa bye, ku magezi g’atuwa, ne ku bisuubizo bye. Okusaba n’okufumiitiriza bituyamba okutegeera okwagala kwa Katonda n’amagezi ge.
Okusobola okusemberera Katonda kikwetaagisa okumukkiririzaamu n’okumwesiga. Okukkiriza kulinga ekintu ekiramu ekyetaaga okuliisa. Osaanidde okuliisanga okukkiriza kwo ng’ofumiitiriza ku ebyo by’oyize era n’okakasizza ddala nti bituufu.
5. Okusemberera Katonda kunaakuganyula kutya?
Yakuwa afaayo nnyo ku abo abamwagala. Abakuuma ne watabaawo kintu kyonna kiyinza kunafuya kukkiriza kwabwe oba okubaleetera okufiirwa obulamu obutaggwaawo. (Zabbuli 91:1, 2, 7-10) Atukubiriza okwewala ebyo ebiyinza okuba eby’akabi eri obulamu bwaffe era ebiyinza okutumalako essanyu. Yakuwa by’atuyigiriza bituyamba okuba obulungi.
Yiga Ebisingawo
Saba Okuyigirizibwa Bayibuli ku Bwereere
Lwaki Kikulu Okuyiga Bayibuli?
Bayibuli eyambye abantu bangi nnyo okwetooloola ensi yonna okufuna eby’okuddamu mu bibuuzo bye beebuuza. Naawe wandyagadde okumanya Bayibuli ky’eyigiriza?
Kiki Ddala Bayibuli Ky'Eyigiriza


text:
Essomo 11
Amateeka ga Katonda Gatuganyula Gatya?
1. Lwaki twetaaga obulagirizi?
Omutonzi waffe atusinga amagezi. Atwagala nnyo era atufaako. Tekyali kigendererwa kye abantu okwetwala bokka. (Yeremiya 10:23) Ng’omwana omuto bwe yeetaaga obulagirizi bwa bazadde be, naffe twetaaga obulagirizi bwa Katonda. (Isaaya 48:17, 18) Amateeka ga Katonda gatuwa obulagirizi, era obulagirizi obwo kirabo okuva eri Katonda.
Amateeka ga Yakuwa gatuyamba okweyisa obulungi mu kiseera kino, era gatulaga n’engeri gye tusobola okufuna emikisa egy’olubeerera mu biseera eby’omu maaso. Olw’okuba Katonda ye yatutonda, kya magezi okugoberera obulagirizi bwe.
2. Ekigambo kya Katonda kituwa kitya obulagirizi?
Ebimu ku ebyo bye tusoma mu Bayibuli bitulaga ebyo Katonda by’ayagala tukole mu mbeera ezitali zimu. Mu Bayibuli era mulimu amateeka agalagira ddala ekyo kye nnyini kye tulina okukola. (Ekyamateeka 22:8) Tusaanidde okukozesa amagezi okusobola okutegeera obulagirizi obutuweebwa mu Bayibuli. (Engero 2:10-12) Ng’ekyokulabirako, Bayibuli eyigiriza nti obulamu kirabo okuva eri Katonda. Ekyo bwe tukimanya tufuba okwewala ekintu kyonna ekiyinza okuteeka obulamu bwaffe mu kabi nga tuli ku mulimu, nga tuli waka, oba nga tuliko we tulaga.
3. Amateeka abiri agasinga obukulu ge galuwa?
Yesu yayogera ku mateeka abiri amakulu ennyo. Erisooka liraga ekigendererwa ky’obulamu, nga kino kwe kumanya Katonda, okumwagala, n’okumuweereza n’obwesigwa. Etteeka lino erisooka tusaanidde okulirowoozaako mu byonna bye tusalawo. (Engero 3:6) Abo abagondera etteeka lino bafuuka mikwano gya Katonda, era bajja kufuna obulamu obutaggwaawo n’essanyu erya namaddala.
Etteeka ery’okubiri lituyamba okukolagana obulungi n’abalala. (1 Abakkolinso 13:4-7) Okugondera etteeka lino kituyamba okukoppa engeri Katonda gy’ayisaamu abantu.
4. Amateeka ga Katonda gatuganyula gatya?
Okugondera amateeka ga Katonda kisobozesa ab’omu maka okubeera obumu era nga baagalana. (Abakkolosaayi 3:12-14) Era Ekigambo kya Katonda kisobozesa amaka okuba amanywevu kubanga kiraga nti obufumbo bulina kuba bwa lubeerera.
Okugondera amateeka ga Bayibuli kituyamba ne mu by’enfuna. Ng’ekyokulabirako, ku mirimu batera okwagala abakozi abeesigwa era abanyiikivu. (Engero 10:4, 26; Abebbulaniya 13:18) Ekigambo kya Katonda era kiraga nti tusaanidde okuba abamativu n’ebintu ebyetaagisa mu bulamu era n’okwagala Katonda okusinga eby’obugagga.
Okugondera amateeka ga Katonda kya bukuumi eri obulamu bwaffe. (Engero 14:30; 22:24, 25) Okugeza, bwe tugondera amateeka ga Katonda agagaana okutamiira kitusobozesa okwewala endwadde ez’akabi n’obubenje. (Engero 23:20) Yakuwa atukkiriza okunywa omwenge naye nga tunywa gwa kigero. (Zabbuli 104:15; 1 Abakkolinso 6:10) Amateeka ga Katonda gatuyamba okweyisa obulungi n’okufuga ebirowoozo byaffe. (Zabbuli 119:97-100) Abakristaayo ab’amazima tebagondera mateeka ga Katonda olw’okuba nti gabaganyula kyokka, naye era bagagondera olw’okuweesa Yakuwa ekitiibwa.
Yiga Ebisingawo
Kiki Ddala Bayibuli Ky'Eyigiriza
Okweyisa mu Ngeri Esanyusa Katonda
Kiki Ddala Bayibuli Ky'Eyigiriza
Okutunuulira Obulamu nga Katonda bw’Abutunuulira
EBITUKWATAKO
Saba Okuyigirizibwa Bayibuli
Yiga Bayibuli ku bwereere mu kiseera n’ekifo ky’oyagala.


text:
Omuyimbi eyeewulira amaanyi anneeyimbemu Dr. Jose Chameleon akubye ab’e Mukono omuziki ne bamatira.
OMUYIMBI Bebe Cool omuziki agututte ku ddaala eddala.
Amazina ga Roden Y Kabako, mutabani wa Jeff Kiwa gatadde abadigize ku bunkenke ne bamwesega ku siteegi olw'engeri bakira gy'azinamu.
Omudigize akute ku Sheebah Karungi ku kabina n'amujja mu mbeera n'agana okulinnya ku siteegi okutuusa nga bakanyama bamwetooloodde.
Ng’oggyeko okuvuga mmotoka ez’ebbeeyi, okukasuka ssente n’okucakaza abantu ssaako okubagabula omwenge mu bbaala ez’enjawulo buli lw’ayingirawo, Ssemwanga...
ABAMU ku bacakaze ababadde balya ku ssente za Ivan Ssemwanga na kati bakyamutenda ekisa.
ABAYIMBI be bamu ku bassereebu abatambulira mu bulamu obw’okwejalabya n’obulamu obw’ekikungu.
Ebigambo abiyisizza mu luyimba lw'atuumye "Kambite"
Omwogezi wa poliisi mu Kampala n’emiriraano, Emilian Kayima yategeezezza Bukedde nti, okukwata Pemba kyaddiridde Omuzungu gw’abadde akolagana naye okwekubira...
EFUUSE nkola ya buli muyimbi mu Uganda okufunayo omwagalwa nga nkubakyeyo.
06 Jul 2017
06 Jul 2017
06 Jul 2017
06 Jul 2017
06 Jul 2017


text:
ISOMO 17
Abarolerezi Ababungira Ebitebe Batukonyera Bata?
Ebyahandiikirwe eby’Oruyonani bibaza muno hali Baranaba n’omukwenda Paulo. Abasaija banu baali barolerezi ababungiraaga ebitebe by’Abakristaayo ebyabandize. Habwaki bakoraga ekintu kinu? Habwokuba baali nibafaayo muno ha nyikara y’ab’oruganda ey’ebyomwoyo. Paulo akagamba akaba nagonza ‘bagarukeyo okubungira beene baabu’ okubarora oku baali. Akaba ayetekaniize kurubata orugendo oruraira muno kugenda kugarramu ab’oruganda amaani. (Engeso 15:36) N’abarolerezi abatwine hati baine ekigendererwa nikyo kimu.
Batubungira kutugarramu amaani. Buli murolerezi w’ekicweka (omurolerezi wa circuit) abungira ebitebe nka 20. Buli kitebe akibungira emirundi ebiri omu mwaka, n’amara nakyo wiiki emu buli rubunga. Akasumi akatumara nabo mali twega ebintu biingi, kandi obu baba baswire, n’abakazi baabu tubegeraho ebintu biingi muno. Obu batubungira, bafaayo muno kumanya buli omu abato n’abakuru, kandi bagonza kugenda hamu naitwe kutebeza n’okwegesa abantu Baibuli. Abarolerezi bagenda n’abagurusi nibabungira ab’oruganda kubagarramu amaani, kandi embazo ezibaha omu nso’rokano zigumya okwikiriza kwaitu.
Bafaayo ha buli omu. Abarolerezi bafaayo muno kukonyera ab’oruganda boona kuba n’enkoragana enungi na Ruhanga. Baikaara n’abagurusi hamu n’abahereza kurora enkurakurana ehikirweho omu kitebe, n’okubaha amagezi g’okubakonyera kuhikirizaamu obujunanizibwa bwabu kurungi. Baha bapayoniya amagezi agarukusobora kubakonyera kuhikiriza kurungi obuhereza bwabu. Bagonza muno kumanya abahyaka abatandikire kuso’rokana n’okumanya omulingo barukukurakuranamu omu byomwoyo. Ab’oruganda banu bakora n’omutima gwabu gwona ‘nk’abakozi batahi baitu,’ ha bwaitu. (2 Abakolinso 8:23) Mali tusemerire kuhondera ekyokurorraho kyaabu.
Habwaki abarolerezi babungira ebitebe?
N’osobora ota kugasirwa omu kubunga kwabu?


text:
ESSUULA EY’OKUSATU
Ekigendererwa kya Katonda eri Ensi Kye Kiruwa?
Ekigendererwa kya Katonda eri olulyo lw’omuntu kye kiruwa?
Katonda asoomoozeddwa atya?
Obulamu ku nsi bulibeera butya mu biseera eby’omu maaso?
EKIGENDERERWA kya Katonda eri ensi mazima ddala kirungi nnyo. Yakuwa ayagala ensi ejjule abantu abasanyufu era abalamu obulungi. Baibuli egamba nti “Katonda [y]asimba olusuku mu Adeni” era “n’ameza…buli muti ogusanyusa amaaso era omulungi okulya.” Oluvannyuma lw’okutonda omusajja n’omukazi abaasooka, Adamu ne Kaawa, Katonda yabateeka mu lusuku olulungi era n’abagamba nti: “Mweyongerenga mwalenga mujjuze ensi mugirye.” (Olubereberye 1:28; 2:8, 9, 15) N’olwekyo, kyali kigendererwa kya Katonda abantu okuzaala abaana, bagaziye olusuku olwo okubuna ensi yonna, era balabirire ebisolo.
2 Olowooza ekigendererwa kya Yakuwa Katonda eky’abantu okubeera mu lusuku lwe ku nsi kirituukirira? Katonda yagamba nti: “N’okutuukiriza ndikituukiriza.” (Isaaya 46:9-11; 55:11) Yee, Katonda ajja kutuukiriza ekigendererwa Kye! Agamba nti ‘teyatonda nsi kuba ddungu, wabula yagibumba okutuulwamu.’ (Isaaya 45:18) Bantu ba ngeri ki Katonda be yali ayagala okubeera ku nsi? Era yayagala babeereko kumala bbanga ki? Baibuli eddamu: ‘Abatuukirivu balisikira ensi, banaagibeerangamu emirembe gyonna.’—Zabbuli 37:29; Okubikkulirwa 21:3, 4.
3 Kyo kituufu nti kino tekinnaba kutuukirira. Abantu balwala era bafa; balwana era ne battiŋŋana. Waliwo ekyasoba. Mazima ddala, Katonda teyakigenderera ensi efaanane nga bwe tugiraba leero! Kiki ekyasoba? Lwaki ekigendererwa kya Katonda tekinnatuukirizibwa? Tewali kitabo ekiwandiikiddwa omuntu ekisobola kutuddamu, kubanga ekizibu kyatandikira mu ggulu.
ENGERI OMULABE GYE YAJJAWO
4 Ekitabo ekisookera ddala mu Baibuli kyogera ku oyo aziyiza Katonda eyali mu lusuku Edeni. Ayitibwa “omusota,” naye teyali musota gwennyini. Ekitabo ekisembayo mu Baibuli kimuyita ‘Omulyolyomi era Setaani, omulimba w’ensi zonna.’ Era ayitibwa ‘omusota ogw’edda.’ (Olubereberye 3:1; Okubikkulirwa 12:9) Malayika ono ow’amaanyi oba ekitonde eky’omwoyo ekitalabika, yakozesa omusota okwogera ne Kaawa, nga n’omuntu omukugu bwayinza okukozesa akagologoosi ne kalabika ng’akogera. Awatali kubuusabuusa omuntu oyo ow’omwoyo ateekwa okuba nga yaliwo nga Katonda ateekerateekera abantu ensi.—Yobu 38:4, 7.
5 Okuva bwe kiri nti ebitonde bya Yakuwa byonna byali bituukiridde, olwo ani yatonda “Omulyolyomi” era “Setaani”? Tuyinza okugamba nti, omu ku baana ba Katonda ab’omwoyo era ab’amaanyi ye yeefuula Omulyolyomi. Kino kyasoboka kitya? Tukimanyi nti omuntu omulungi era omwesigwa ayinza okufuuka omubbi. Ekyo kisoboka kitya? Omuntu ayinza okuleka okwegomba okubi ne kukula mu mutima gwe. Bw’akuleka ne kweyongera okukula, kuyinza okufuuka okw’amaanyi ennyo. Bwafuna akakisa, ayinza okutwalirizibwa okwegomba okwo okubi n’akola ekibi.—Yakobo 1:13-15.
6 Kino kye kyabaawo ne ku Setaani Omulyolyomi. Ateekwa okuba nga yawulira Katonda ng’agamba Adamu ne Kaawa okuzaala abaana baale era bajjuze ensi. (Olubereberye 1:27, 28) Kirabika Setaani yayagala ‘abantu bano basinze ye mu kifo ky’okusinza Katonda!’ Bwe kutyo okwegomba okubi kwakula mu mutima gwe. N’ekyavaamu, yategeeza Kaawa eby’obulimba ku Katonda. (Olubereberye 3:1-5) Bwatyo, n’afuuka “Omulyolyomi,” ekitegeeza “Ayogera eby’obulimba ku muntu omulala.” Era n’afuuka “Setaani” ekitegeeza “Omuziyiza.”
7 Ng’akozesa obulimba n’obukujjukujju, Setaani Omulyolyomi yasendasenda Adamu ne Kaawa okujeemera Katonda. (Olubereberye 2:17; 3:6) N’ekyavaamu, baafa nga Katonda bwe yali abagambye. (Olubereberye 3:17-19) Okuva Adamu bwe yafuuka omuntu atatuukiridde oluvannyuma lw’okwonoona, abaana be bonna baasikira ekibi kye. (Abaruumi 5:12) Kino kiyinza okufaananyizibwako akatiba akakola emigaati. Singa akatiba ako kabaako akamogo, kiki ekituuka ku buli mugaati gwe bakafumbiddemu? Buli mugaati gubaako akamogo. Mu ngeri y’emu, buli muntu yasikira “akamogo” ak’obutali butuukirivu okuva ku Adamu. Eyo ye nsonga lwaki abantu bonna bakaddiwa era ne bafa.—Abaruumi 3:23.
8 Setaani bwe yaleetera Adamu ne Kaawa okujeemera Katonda, mu butuufu yatandikawo obujeemu. Yavumirira obufuzi bwa Yakuwa. Mu kukola bwatyo, Setaani yali ng’agamba nti: ‘Katonda mufuzi mubi. Byayogera bya bulimba era baafuga abamma ebintu ebirungi. Abantu tebeetaaga Katonda kubafuga. Basobola okwesalirawo ekituufu n’ekikyamu. Era bajja kuba bulungi wansi w’obufuzi bwange.’ Katonda yandigonjodde atya ekizibu ekyo ekyajjawo? Abamu balowooza nti Katonda yandibadde atta bussi abajeemu abo. Naye ekyo kyandigonjodde ekizibu Setaani kye yaleetawo? Ekyo kyandikakasizza nti Katonda afuga bulungi?
9 Olw’okuba Yakuwa mwenkanya yali tasobola kuzikiririzaawo bajeemu abo. Yakiraba nti kyali kyetaagisa ekiseera okuyitawo okusobola okugonjoola ekizibu ekyali kizzeewo n’okulaga nti Omulyolyomi mulimba. N’olwekyo, Katonda yaleka abantu okwefuga bokka okumala akaseera wansi w’obuyinza bwa Setaani. Ensonga lwaki Yakuwa yakola bwatyo era lwaki alese ekiseera kiwanvu okuyitawo nga tannagonjoola nsonga zino, ejja kwogerwako mu Ssuula 11 ey’akatabo kano. N’olwekyo, tusaanidde okulowooza ku kino: Ddala Adamu ne Kaawa baali batuufu okukkiriza ebyo Setaani bye yayogera, wadde nga yali tabakolerangako kirungi kyonna? Kyali kituufu okukkiriza nti Yakuwa eyali abawadde buli kimu, yali mulimba? Ggwe wandikoze ki?
10 Kiba kirungi okulowooza ku bibuuzo bino kubanga buli omu ku ffe akwatibwako ensonga ezo. Yee, olina akakisa okuwagira Yakuwa. Osobola okukkiriza obufuzi bwa Yakuwa era n’okiraga nti Setaani mulimba. (Zabbuli 73:28; Engero 27:11) Eky’ennaku, abantu batono nnyo ku buwumbi n’obuwumbi obw’abantu abali ku nsi abakkirizza obufuzi bwa Yakuwa. Kino kireetawo ekibuuzo ekikulu, Ddala Baibuli eyigiriza nti Setaani yafuga ensi eno?
ANI AFUGA ENSI ENO?
11 Yesu teyabuusabuusa nti Setaani ye mufuzi w’ensi eno. Mu ngeri ey’ekyamagero, Setaani yalaga Yesu “ensi za bakabaka bonna abali mu nsi n’ekitiibwa kyazo.” Oluvannyuma n’amusuubiza: “Ebyo byonna naabikuwa bw’onoovuunama okunsinza.” (Matayo 4:8, 9; Lukka 4:5, 6) Kirowoozeko ekyo. Ekyo kye yasuubiza Yesu kyandibadde kikemo singa Setaani teyali mufuzi w’obwakabaka obwo bonna? Yesu teyawakana nti Setaani ye mufuzi w’obwakabaka obwo bonna. Mu butuufu ekyo Yesu kye yandikoze singa Setaani si ye yali omufuzi w’obwakabaka obwo.
12 Kya lwatu, Yakuwa ye Katonda Omuyinza w’Ebintu Byonna era Omutonzi w’ebintu byonna. (Okubikkulirwa 4:11) Kyokka, Yesu yayogera ku Setaani nga ‘omufuzi w’ensi eno.’ (Yokaana 12:31; 14:30; 16:11) Baibuli era eyogera ku Setaani Omulyolyomi nga “katonda ow’emirembe gino.” (2 Abakkolinso 4:3, 4) Omutume Yokaana yawandiika bw’ati ku muziyiza ono, oba Setaani: ‘Ensi yonna eri mu buyinza bw’omubi.’—1 Yokaana 5:19.
ENGERI ENSI YA SETAANI GY’EJJA OKUZIKIRIZIBWAMU
13 Buli lukya, ensi yeeyongera kuba mbi. Erimu entalo, abafuzi abatali beesigwa, abakulembeze b’amaddiini bannanfuusi, era n’abamenyi b’amateeka. Tekisoboka n’akamu kutereeza ensi. Baibuli eraga nti ekiseera kiri kumpi okutuuka Katonda azikirize ensi eno embi ku Kalumagedoni. Oluvannyuma lw’ekyo wajja kuddawo ensi empya ey’emirembe.—Okubikkulirwa 16:14-16.
14 Yakuwa Katonda yalonda Yesu Kristo okubeera Omufuzi mu Bwakabaka bwe obw’omu ggulu, oba gavumenti ye. Emyaka mingi emabega, Baibuli yalagula: “Omwana atuzaaliddwa ffe, omwana ow’obulenzi aweereddwa ffe; n’okufuga kunaabanga ku kibegabega kye, n’erinnya lye liriyitibwa nti…Omukulu ow’emirembe. Okufuga kwe n’emirembe tebirikoma kweyongeranga.” (Isaaya 9:6, 7) Ku bikwata ku gavumenti eno, Yesu yayigiriza abagoberezi be okusaba: “Obwakabaka bwo bujje. By’oyagala bikolebwe mu nsi, nga bwe bikolebwa mu ggulu.” (Matayo 6:10) Nga bwe tunaalaba mu maaso eyo mu katabo kano, mangu ddala Obwakabaka bwa Katonda bujja kuggyawo gavumenti z’ensi zonna, ate bwo budde mu kifo kyazo. (Danyeri 2:44) Oluvannyuma bujja kussaawo olusuku lwa Katonda ku nsi.
ENSI EMPYA ERI KUMPI!
15 Baibuli etukakasa nti: “Nga [Katonda] bwe yasuubiza, tusuubira eggulu eriggya n’ensi empya, obutuukirivu mwe butuula.” (2 Peetero 3:13; Isaaya 65:17) Emirundi egimu Baibuli bw’eyogera ku “nsi” eba etegeeza abantu abagibeerako. (Olubereberye 11:1) N’olwekyo, “ensi empya” ey’obutuukirivu be bantu abasiimibwa Katonda.
16 Yesu yasuubiza nti mu nsi empya abo abasiimibwa Katonda bajja kufuna ekirabo ‘eky’obulamu obutaggwaawo.’ (Makko 10:30) Osabibwa okubikkula Baibuli yo osome Yokaana 3:16 ne 17:3, olabe Yesu kye yagamba kye tuteekwa okukola okusobola okufuna obulamu obutaggwaawo. Laba okuva mu Baibuli emikisa abo abasiimibwa Katonda gye balifuna mu lusuku lwe ku nsi.
17Tewajja kubaawo bubi, ntalo, bumenyi bw’amateeka, n’ettemu. “N’omubi talibeerawo…Naye abawombeefu balisikira ensi.” (Zabbuli 37:10, 11) Wajja kubaawo emirembe kubanga ‘Katonda ajja kuggyawo entalo okutuusa ku nkomerero y’ensi.’ (Zabbuli 46:9; Isaaya 2:4) Olwo nno, “abatuukirivu banaalabanga omukisa, era wanaabangawo emirembe emingi, okutuusa omwezi lwe guliggwaawo”—ekyo kitegeeza nti emirembe gijja kuba gya lubeerera.—Zabbuli 72:7.
18Abaweereza ba Yakuwa bajja kuba n’obukuumi. Abaisiraeri abaaliwo mu biseera bya Baibuli baabeeranga n’obukuumi kasita baagonderanga Katonda. (Eby’Abaleevi 25:18, 19) Nga kijja kuba kirungi nnyo okuba n’obukuumi ng’obwo mu Lusuku lwa Katonda!—Isaaya 32:18; Mikka 4:4.
19Tewalibaawo njala. Omuwandiisi wa Zabbuli yagamba: “Wanaabangawo emmere enkalu nnyingi mu nsi ku ntikko y’ensozi.” (Zabbuli 72:16) Yakuwa Katonda ajja kuwa emikisa abatuukirivu, era ‘ensi ejja kuleeta ekyengera kyayo.’—Zabbuli 67:6.
20Ensi yonna ejja kufuuka lusuku lwa Katonda. Amaka amalungi n’ebifo ebirabika obulungi ennyo bye bijja okudda mu kifo ekyali kyonooneddwa abantu. (Isaaya 65:21-24; Okubikkulirwa 11:18) Ekiseera bwe kirigenda kiyitawo, ebitundu eby’ensi ebiribeeramu abantu bijja kugaziyizibwa okutuusa ensi yonna bw’erirabika obulungi era n’ereeta ekyengera kyayo nga bwe kyali mu lusuku Adeni. Era Katonda ajja ‘kwanjuluza engalo ze awe buli kiramu bye kyetaaga.’—Zabbuli 145:16.
21Wajja kubaawo emirembe wakati w’abantu n’ensolo. Ensolo ez’omu nsiko n’eza waka zijja kuliiranga wamu. N’omwana omuto tajja kutya nsolo nkambwe mu kiseera ekyo.—Isaaya 11:6-9; 65:25.
22Wajja kuba tewakyaliwo bulwadde. Ng’Omufuzi w’Obwakabaka bwa Katonda obw’omu ggulu, Yesu ajja kuwonya abantu ku kigero ekisinga ku ekyo ng’akyali ku nsi. (Matayo 9:35; Makko 1:40-42; Yokaana 5:5-9) “N’oyo atuulamu talyogera nti: Ndi mulwadde.”—Isaaya 33:24; 35:5, 6.
23Abaagalwa abaafa bajja kukomezebwawo mu bulamu nga balina essuubi ery’obutaddamu kufa nate. Abo bonna abeebase emagombe nga bakyajjukirwa Katonda bajja kuzuukizibwa. Mu butuufu, “walibaawo okuzuukira kw’abatuukirivu era n’abatali batuukirivu.”—Ebikolwa 24:15; Yokaana 5:28, 29.
24 Abo abayiga ku Mutonzi waffe ow’Ekitalo Yakuwa Katonda era ne bamuweereza, balina essuubi ery’ekitalo mu biseera eby’omu maaso. Yesu bwe yasuubiza omumenyi w’amateeka eyali okumpi naye nti “onooba nange mu lusuku lwa Katonda,” yali ayogera ku Lusuku olunaabaawo mu biseera eby’omu maaso ku nsi. (Lukka 23:43) Kikulu nnyo okuyiga ebisingawo ku Yesu Kristo ajja okutusobozesa okufuna emikisa gino gyonna.
BAIBULI KY’EYIGIRIZA
- Ekigendererwa kya Katonda eky’okufuula ensi olusuku lwe kijja kutuukirizibwa. —Isaaya 45:18; 55:11.
- Setaani y’afuga ensi eno.—Yokaana 12:31; 1 Yokaana 5:19.
- Mu nsi empya, Katonda ajja kuwa abantu emikisa mingi.—Zabbuli 37:10, 11, 29.
Ebibuuzo
1. Ekigendererwa kya Katonda eri ensi kye kiruwa?
2. (a) Tumanya tutya nti ekigendererwa kya Katonda eri ensi kijja kutuukirira? (b) Ssuubi ki Baibuli ly’ewa abantu?
3. Mbeera ki ezennyamiza eziriwo mu nsi leero, era kino kireetawo bibuuzo ki?
4, 5. (a) Ani eyayogera ne Kaawa okuyitira mu musota? (b) Omuntu omulungi era omwesigwa ayinza atya okufuuka omubbi?
6. Omwana wa Katonda ow’omwoyo era ow’amaanyi yafuuka atya Setaani Omulyolyomi?
7. (a) Lwaki Adamu ne Kaawa baafa? (b) Lwaki abaana ba Adamu bonna bakaddiwa era ne bafa?
8, 9. (a) Setaani yavumirira atya Yakuwa? (b) Lwaki Katonda teyazikiririzaawo abajeemu abo?
10. Oyinza otya okuwagira Yakuwa mu kulaga nti Setaani bye yayogera bya bulimba?
11, 12. (a) Okukemebwa kwa Yesu kwalaga kutya nti Setaani ye mufuzi w’ensi eno? (b) Kiki ekirala ekikakasa nti Setaani ye mufuzi w’ensi eno?
13. Lwaki twetaaga ensi empya?
14. Katonda alonze ani okuba Omufuzi mu Bwakabaka bwe, era kino kyalagulwa kitya?
15. “Ensi empya” kye ki?
16. Kirabo ki eky’omuwendo ennyo Katonda ky’aliwa abo b’asiima, era kiki kye tulina okukola okusobola okukifuna?
17, 18. Tuyinza tutya okuba abakakafu nti wajja kubaawo emirembe n’obukuumi ku ensi?
19. Tumanya tutya nti emmere ejja kuba nnyingi mu nsi ya Katonda empya?
20. Lwaki tuyinza okuba abakakafu nti ensi yonna ejja kufuuka olusuku lwa Katonda?
21. Kiki ekiraga nti wajja kubaawo emirembe wakati w’abantu n’ensolo?
22. Kiki ekirituuka ku bulwadde?
23. Lwaki okuzuukira kujja kutuleetera essanyu?
24. Owulira otya bw’olowooza ku kubeera mu Lusuku lwa Katonda ku nsi?


text:
Ng’oggyeko okuvuga mmotoka ez’ebbeeyi, okukasuka ssente n’okucakaza abantu ssaako okubagabula omwenge mu bbaala ez’enjawulo buli lw’ayingirawo, Ssemwanga...
Sirina kibiina mwennyimbira naye nandyetaaze okwegatta kwekyo ekirina ebigendererwa ebirungi.
Ku musajja omubi ng’akuwa ssente n’omusajja omulungi nga takuwa ogenda n’ani? Obulungi tebabulya, nze ng'enda n’omubi ng’ampa.
Lukia libeera linnya lya Basiraamu ate ndaba weekapise empale olowoza tovvoola ddiini yammwe? Nedda ssebo tekirina makulu kusiiba mu ‘sharia’ ng’ekiro...
Ssinga olaba omusomesa wo nga tasibye zzipu kyokka ng’ali mu maaso gammwe asomesa okola otya? Hahaha, wabula nsooka kusekamu kubanga abasomesa abamu babeera...
Nze nkusiimyeko amaaso go kubanga malungi naye basajja bannange eyo gy’otera okuyitira ki kye basinga okukuwaanako? Nze nkwewuunyizza musajja ggwe bw’oba...
Olwo oyo kiki kye yakola ekyakutengula omutima kubanga kirabika topakukirwako? Namala akabanga nga mmwetegereza ne mmuzuulamu bye nnali noonya ate aweesa...
Amaaso gange bwe gatunudde mu kifuba kyo sisigadde kye kimu! Ekyo nange mbadde nkisuubira kuba si ggwe osoose okukinnamba.
Ssanyu wa Bukedde
Ng’oggyeeko bye weesudiyanga mu ‘School choir’ mbu oyimba, muntu ki omulala eyakusikiriza okuyimba? Mukulu wange omugenzi Sera Sera eyayimba ‘Contagious’...
09 Jul 2017
09 Jul 2017
09 Jul 2017
09 Jul 2017
09 Jul 2017


text:
EKITUNDU 1
Katonda Tumuwuliriza Tutya?
Katonda ayogera naffe okuyitira mu Bayibuli. 2 Timoseewo 3:16
Katonda ow’amazima yakozesa abantu okuwandiika ebirowoozo bye mu kitabo kimu ekitukuvu. Ekitabo ekyo ye Bayibuli. Bayibuli erimu obubaka obukulu ennyo Katonda bw’ayagala omanye.
Katonda amanyi bye tusinga okwetaaga, era ye nsibuko y’amagezi gonna. Bw’onoomuwuliriza, ojja kufuna amagezi aga nnamaddala.
Katonda ayagala buli muntu ku nsi asome Bayibuli. Evvuunuddwa mu nnimi nnyingi.
Bw’oba oyagala okuwuliriza Katonda, olina okusoma Bayibuli era n’okugitegeera.
Buli wamu abantu bawuliriza. Matayo 28:19
Abajulirwa ba Yakuwa basobola okukuyamba okutegeera Bayibuli.
Mu bitundu byonna eby’ensi, bayigiriza abantu amazima agakwata ku Katonda.
Tekikwetaagisa kusasula ssente okusobola okuyigirizibwa. Ate era osobola okuyiga ebikwata ku Katonda bw’ogenda mu Kizimbe ky’Obwakabaka Abajulirwa ba Yakuwa abali mu kitundu kyo mwe bakuŋŋaanira.
Yiga Ebisingawo
AMAWULIRE AMALUNGI OKUVA ERI KATONDA!
Tukakasa tutya nti Bayibuli Ntuufu?
Bwe kiba nti Bayibuli kigambo kya Katonda, tewali kitabo kirala kye tuyinza kugigeraageranyaako.
AMAWULIRE AMALUNGI OKUVA ERI KATONDA!
Ani Yawandiika Bayibuli?
Bwe kiba nti yawandiikibwa bantu, kiba kituufu okugiyita Ekigambo kya Katonda? Tukakasa tutya nti ebirimu byava eri Katonda?
AMAWULIRE AMALUNGI OKUVA ERI KATONDA!
Ddala Amawulire Amalungi Gava eri Katonda?
Tuyinza tutya okuba abakakafu nti ebiri mu Bayibuli bituufu?


text:
Mu kivvulu kye ekyabadde e Busaabala ku Easter Monday, yalinnye ku siteegi ku 5.30 ez’ekiro n’oluyimba lwa, Tugambire ku Jennifer lwe yayimba ng’alaga obukambwe bwa dayirekita wa Kampala, Jennifer Musisi.
‘Lwali Lwakutaano bwe buti ng’obukuba bwatonnye ku bbiici gye nkubira emiziki, obusajja bwasalako ne zikatapira nga bukambwe okukira ennumba….’
Bino bye bimu ku bigambo Bobi bye yakyusizza mu luyimba lwe wabula ng’ayimba nga bw’atuuka ku kigambo Jennifer ate n’asirika olwo abawagizi ne baddamu nti tugambire ku Mmengo.
Yatandise oluyimba lwa Byekwaso kyokka nga bw’alaalika abawagizi be obuteesiga Mmengo n’abakungu baayo olw’ebyabaddewo.
Yagambye nti, be bamu abalikuguza era be bakusendawo kale osaana obegendereze olwo abawagizi be ne bakuba enduulu.
Kuno yazizzaako oluyimba lwa Time Bomb kyokka n’agamba nti ettaka baliggye ku ffe bannansi nga batusenda ate ne baliwa Abachina nga kino yakizzeemu emirundi etaano.
Bobi Wine yayimirizza okuyimba n’ayogera nti teyaweebwa mukisa nga batuuse okumusendawo ate nga n’ekituufu teyalina musango gwonna kuba bonna baweereza Ssaabasajja Kabaka wabula waliwo abamu abakozesa obubi ofiisi ne batulugunya abantu ne kyonoona erinnya lya Kabaka.
Bwe wabadde otunula olukwakwayo, ng’olowooza nti abantu baabadde bangi kyokka tebaabadde bangi nga bwe kitera okubeera olw’abawagizi abamu okulowooza nti bbiici eno eya One love, yonna baagisenda.
Waliwo n’abaabadde batuuka ne beewuunya okulaba nga tebaagimalaawo.


text:
ESSOMO 1
Mukolere ku Bulagirizi bwa Katonda
“Oyo eyabatonda okuva ku lubereberye yatonda omusajja n’omukazi.”—Matayo 19:4
Yakuwa * Katonda ye yatandikawo enteekateeka y’obufumbo. Bayibuli egamba nti Katonda yatonda omukazi eyasooka ‘n’amuleeta eri omusajja.’ Adamu yasanyuka nnyo n’atuuka n’okugamba nti: “Ono nno lye ggumba erivudde mu magumba gange, ye nnyama evudde mu nnyama yange.” (Olubereberye 2:22, 23) Ne leero Yakuwa ayagala abafumbo babeere basanyufu.
Bwe muba mwakafumbiriganwa, muyinza okulowooza nti temujja kufuna kizibu kyonna mu bufumbo bwammwe. Kyokka, n’abafumbo abaagalana ennyo oluusi bafuna obutategeeragana. (1 Abakkolinso 7:28) Akatabo kano kalimu amagezi ageesigamiziddwa ku Bayibuli. Bwe munaagakolerako, obufumbo bwammwe bujja kubaamu essanyu, era n’amaka gammwe gajja kuba geeyagaza.—Zabbuli 19:8-11.
1 TUUKIRIZA OBUVUNAANYIZIBWA KATONDA BWE YAKUWA
BAYIBULI KY’EGAMBA: Omwami gwe mutwe gw’amaka.—Abeefeso 5:23.
Bw’oba ng’oli mwami mu maka, Yakuwa ayagala oyise bulungi mukyala wo. (1 Peetero 3:7) Yamukuwa ng’omubeezi akusaanira; ayagala omwagale era omuwe ekitiibwa. (Olubereberye 2:18) Osaanidde okwagala ennyo mukyala wo, ng’okulembeza by’ayagala so si ggwe by’oyagala.—Abeefeso 5:25-29.
Bw’oba ng’oli mukyala mu maka, Yakuwa ayagala osse ekitiibwa mu mwami wo, era omuyambe okutuukiriza obuvunaanyizibwa bwe. (1 Abakkolinso 11:3; Abeefeso 5:33) Muwagire mu ebyo by’aba asazeewo era okolere wamu naye okubituukiriza. (Abakkolosaayi 3:18) Bw’onookola bw’otyo, ojja kuba wa muwendo nnyo eri omwami wo n’eri Yakuwa.—1 Peetero 3:1-6.
BY’OYINZA OKUKOLA:
Buuza mukyala wo oba omwami wo bye weetaaga okukola okusobola okuba omwami omulungi oba omukyala omulungi. Wuliriza bulungi ng’akuddamu, era ofube okulongoosaamu we kyetaagisa
Beera mugumiikiriza. Buli omu ku mmwe kiyinza okumutwalira ekiseera okumanya ebisanyusa munne
2 FAAYO KU NNEEWULIRA YA MUNNO
BAYIBULI KY’EGAMBA: Faayo nnyo ku ebyo ebisanyusa munno. (Abafiripi 2:3, 4) Munno mu bufumbo mutwale nga wa muwendo nnyo, era kijjukire nti Yakuwa ayagala tube ‘bakkakkamu eri bonna.’ (2 Timoseewo 2:24) Bayibuli egamba nti: “Ayogera nga talowoozezza ebigambo bye bifumita ng’ekitala, naye ebigambo by’ab’amagezi biwonya.” (Engero 12:18, NW) N’olwekyo, lowooza ku bigambo by’oba ogenda okwogera, oleme kulumya munno. Omwoyo gwa Yakuwa gusobola okukuyamba okwoleka ekisa n’okwagala.—Abaggalatiya 5:22, 23; Abakkolosaayi 4:6.
BY’OYINZA OKUKOLA:
Bw’oba olina ensonga enkulu gy’ogenda okukubaganyaako ebirowoozo ne munno, saba Katonda akuyambe okusigala ng’oli mukkakkamu n’okuba n’endowooza ennuŋŋamu
Lowooza ku ekyo ky’oba ogenda okwogera n’engeri gy’onookyogeramu
3 MUKOLERE WAMU
BAYIBULI KY’EGAMBA: Bwe mufumbiriganwa, mufuuka “omubiri gumu.” (Matayo 19:5) Naye era musigala muli bantu babiri era muyinza okuba n’endowooza ez’enjawulo ku bintu ebimu. N’olwekyo, kibeetaagisa okuteesa okusobola okuba n’endowooza emu. (Abafiripi 2:2) Ekyo kikulu nnyo bwe muba mulina kye mwagala okusalawo. Bayibuli egamba nti: ‘Buli kigambo kinywezebwa na kuteesa.’ (Engero 20:18) Bwe muba mulina ensonga enkulu gye mwagala okusalawo, mukolere ku magezi agali mu Bayibuli.—Engero 8:32, 33.
BY’OYINZA OKUKOLA:
Munno tokoma ku kumubuulira by’olowooza, naye mubuulire ne bw’owulira
Weebuuze ku munno nga tonnabaako ky’osalawo
^ lup. 4 Bayibuli eraga nti Yakuwa lye linnya lya Katonda.
Yiga Ebisingawo
OMUNAALA GW'OMUKUUMI
Abaami
—Amaka Gammwe Galimu Emirembe?
Amaka gayinza okuba obulungi mu by’enfuna kyokka nga gali bubi mu bintu ebisinga obukulu.
EBIBUUZO BAYIBULI BY’EDDAMU
Bayibuli Esobola Okunnyamba Okuba n’Amaka Agalimu Essanyu?
Amagezi ageesigamiziddwa ku Bayibuli gayambye abasajja n’abakazi bukadde na bukadde okufuna essanyu mu maka gaabwe.


text:
Ababaka ba paalamenti abatuula ku kakiiko akalondoola ensaasanya ye ensimbi z’omuwi w’omusolo aka Public Accounts Committee batabukidde Omuwandiisi omukulu owa Ministule ekola ku byensimbi Keith Muhakanizi n’abakungu abalala mu Munistule eno olwokubawa amagezi nti kalisoliso wa gavumenti yaba anonyereza ku nsimbi ezigambibwa okubula, obuwumbi 735 nebakijja ku palaamenti.
Kati nno ababaka bano nga bakulembeddwamu Amyuka Ssentebe w’akakiiko Gerald Karuhanga bagambye nti omulimu gwa palamenti bagumanyi bulungi ela Keith Muhanizi ne bane sibebalina okubawa amagezi ku butya bwebalina okunonyereza era nti batekwa okujja mu kakiiko kulwosatu lwa wiiki eno babitebye.


text:
Barometer Extra
Home Current Affairs Barometer Extra
This is an extension of the barometer show.
Dr Kizza Besigye Okuteesa ne Museveni Kitegezaaki?
Dr Kizza Besigye Okuteesa ne Museveni Kitegezaaki?
Weetaagisaawo Eteeka mu Nsaansaanya Esimbi mu Kalulu?
Nsaansaanya esimbi mu kalulu
Ensonga Ya Ensimbi Z’abavubuka
Ani eyadobonkanya ensimbi z'abavubuka?
Birungi Ki EbItuukiddwako Bukya Uganda Efuna Obwetwaaze Obw’emyaka 54
Birungi Ki EbItuukiddwako Bukya Uganda Efuna Obwetwaaze Obw'emyaka 54
Ebbugumu mu Kalulu Ka Kyadondo East (Part 2)
Ebbugumu mu Kalulu Ka Kyadondo East
Akalulu ka Kyadondo East Gwe Waizeemu Ki?
Akalulu ka Kyadondo East
K’ogikwatako! Ennyingo Eno Enavaamu Ensa (Part 2)
K'ogikwatako! Ennyingo Eno Enavaamu Ensa
Gavumenti Ekolaganye Etya N’ebibiina Ebivuganya Okutereeza Ebikyamye?
Gavumenti Ekolaganye Etya N'ebibiina Ebivuganya Okutereeza Ebikyamye?
Ebbugumu mu Kalulu Ka Kyadondo East (Part 1)
Ebbugumu mu Kalulu Ka Kyadondo East
Abatembeeyi Bayambibwe Batya mu Kampala?
Abatembeeyi Bayambibwe Batya mu Kampala?


text:
ENYONGEZYO
Erina lya Nyamuhanga—Omughaso Walyu n’Ekya Likamanyisaya
OMWA Biblia yawu, Esyonyimbo 83:18 habindwirwe hathi? E Biblia New World Translation of the Holy Scripture yikabindulha omulhondo oyu wa yithya: “Neryo abandu baminye bathi, iwe wukahulhawa mwa Yehova, iwe musa wuli Endatha Kutsibu okwa kihugho kyosi.” Esindi mbindulha nyingi sye Biblia kwa sikana bindulha wa sithya. Aliriryo, esyombindulha nyingi sikasigha erina Yehova, erisubya omwa mwanya walyo mw’ebitsumbi nga “Omukama” kutse “ow’Erikotha.” Ekitholere erikolesibwa omwa mulhondo oyu niki? Ky’ekitsumbi kutse erina Yehova?
Erina lya Nyamuhanga omwa syonzakano sy’Ekihebrania
Omulhondo ono akakanaya okwa lina. Omwa mubughe w’Ekihebrania owakolesibawa bakasakanga ebitsweka bingi bye Biblia, erina ly’embaghane likabanika omwa mulhondo oyo. Likasakawa omwa syonzakano sy’Ekihebrania יהוה (YHWH). Omwa Lhukonzo, erina eryo lyasibwe nga “Yehova.” Mbwino erina eryo likabanika omwa mulhondo mughuma musa owe Biblia? Eyihi. Likabanika omw’Amasako aw’Ekihebrania aw’erimbere hakuhi mirundi 7000!
Erina lya Nyamuhanga ni ry’omubongo lithi? Thalengekania okwa musabe owa Yesu Kristo aha. Akatsuka athya: ‘Thatha wethu oyuli elhubulha, Erina lyawu libye libuyirire.’ (Matayo 6:9) Enyuma waho, Yesu mwasaba Nyamuhanga athi: ‘Thatha wulethe olhukengerwa okwa lina lyawu.’ Erisubamu, Nyamuhanga mwabugha inyane elhubulha athi: ‘Nabirihamyalyo kandi nasyaswahamyalyo.’ (Yoane 12:28) Kilhangirikire ndeke-ndeke, erina lya Nyamuhanga ni ry’omubongo munene kutsibu. Ibbwa kwesi, busana naki abandi babinduli babiri lhusya erina eri ry’omwa syombindulha syabu sye Biblia n’erisubya mw’ebitsumbi?
Hakabya nga hali nzumwa nkulhu-nkulhu ibiri. Ey’erimbere, abangi bakabugha bathi erina eryo siritholere erikolesibwa kusangwa enzobolha yalyo ey’erimbere siyasibwe munabwire. Ekihebrania ekyakera kyabya kikasakangwa isimuli nzoboli. Busana n’ekyo, sihali mundu n’omughuma munabwire oyuwanga minya ndeke-ndeke ngokwa abandu ab’omwa mughulhu we Biblia babya bakasobolha YHWH. Aliriryo, eki kyangana thukakirya erikolesya erina lya Nyamuhanga? Omughulhu e Biblia yabya iyikina sakangawa, erina Yesu lyangabya iryabya likasobolhwa nga Yeshua kutse nga Yehoshua—sihali n’omughuma oyuwasi ndeke-ndeke. Aliriryo, abandu omwa ekihugho kyosi munabwire bakakolesaya erina Yesu omwa nzira muthima-muthina, bakalisobolha ngoku lyasibwe omwa mibughe yabu. Sibali thathika-thika erikolesya erina eryo kundi sibasi ngoku lyabya likasobolhwa omwa kighonye ky’erimbere. Kuthya, wulya bungira omwa kindi kihugho, obundi wangana sangana erina lyawu erikasobolhawa mbaghane omwa wundi mubughe. Busana n’ekyo, erithendi minya ngokwa erina lya Nyamuhanga lyabya likasobolhwa kera, si nzumwa ey’erithendi likolesya.
Enzumwa eya kabiri eyikahebawa mughulhu wosi busana n’erilhusya erina lya Nyamuhanga ly’omwa Biblia w’omurwa w’Abayuda owa kera owa birighunza buthuku buuli. Abangi okw’ibo bak’ikiriraya bathi erina lya Nyamuhanga siritholere likahulhwa nahake. Erikirirya eri liseghemere okw’ikolesya nabi omughambo we Biblia owakabugha athi: ‘Isiwahulha erina ly’Omwami Mukulhu Nyamuhanga wawu ly’obusa kusangwa Omwami Mukulhu siendi syamughanza eribya butsira musangu, oyukahulha erina liwe ly’obusa.’—Eriluayo 20:7.
Ekihano eki kikathanga erikolesya erina lya Nyamuhanga lya nabi. Aliriryo kikana thanga erikolesya erina liwe omwisikya? Eyihi nahake. Abasakangi be Biblia y’Ekihebrania (“Endaghano ya Kera”) abosi babya balhume abathaleghulha abakwama-kwamanaya Emighambo eya Nyamuhanga aha Abaisraeli abakera. Aliriryo, mughulhu wosi ibakakolesaya erina lya Nyamuhanga. Ng’eky’erireberyako, mubahiralyo omwa syonyimbo nyingi esy’imbawa n’abaramya bangi omwa mirenge minene. Nyamuhanga Yehova nibya mwabwira abaramya biwe eribya bakalhakira okwa lina liwe, n’abathaleghulha mubaligha. (Yoeli 2:32; Emibiri 2:21) Busana n’ekyo, Abakristayo munabwire sibali thika-thikira erikolesya erina lya Nyamuhanga omwisikya, ngoku Yesu akolha.—Yoane 17:26, NW.
Ababinduli be Biblia bakasobaya kutsibu bakasubya omwa mwanya w’erina lya Nyamuhanga mw’ebitsumbi. Bakaleka Nyamuhanga inyabya ng’ali hali kandi nga si mundu, kandi ibbwa e Biblia iyinemuhana abandu “erinywana Yehova.” (Esyonyimbo 25:14, NW) Thalengekania oku munywani wawu w’okwandungu. Kwenene wangabya wuthi hakuhi nayu wamabya isiwuli wathaminya erina liwe? Kuthya, omughulhu abandu bakabya omwa buthaminya erina lya Nyamuhanga, Yehova, kwenene bangabya bathi hakuhi na Nyamuhanga? Eryongera okw’ekyo, omughulhu abandu bathe kolesaya erina lya Nyamuhanga, nabu sibali minya ekya likamanyisaya. Erina lya Nyamuhanga likamanyisaya ki?
Nyamuhanga iyuwene-wene mwasoborera ekya lina liwe likamanyisaya okwa mughombe wiwe omuthaleghulha ya Musa. Omughulhu Musa anza eriminya erina lya Nyamuhanga, Yehova mwasubirya athi: “Nyine oyo Nyine.” (Eriluayo 3:14) Embindulha ye Rotherham yikabugha yithi: “Ngendi syabya ekyanga nzire eribya.” Kwesi Yehova anganabya ekyanzire eribya nuku aberereraye ebighendererwa biwe.
Thubughe thuthi wanganabya ekya wanzire eribya. Wanga kolera banywani bawu baki? Omughuma okw’ibo amalhwalha kutsibu, iwukendibya muthahwa neryo iwamulhamya. Owundi amabya nzama, iwukendibya mughuda neryo iwa muwathikya. Nomwakine, ekwenene yiri yithi, siwanga thoka eribya ekya wanzire eribya. Ithwe abosi kwa thune thuthya. Wukendibya wune mw’igha e Biblia, wukendi sweka wukalhangira ngoku Yehova akabya kyosi-kyosi ekyanzire eribya nuku aberereraye emilhaghe yiwe. Kandi kikamutsemesaya erikolesya akaghalha kiwe okw’abo abamwanzire. (2 Emyatsi y’Emigulu 16:9) Emighuma okwa mibere mibuyanga eyi eya Yehova, siyiri minyawa n’abandu abathasi erina liwe.
Ahathe erithika-thika, erina lya Yehova litholere irya kolesibwa omwa Biblia. Eriminya ekya likamanyisaya n’erilikolesya buthubaha omw’iramya lyethu, ni buwathikya bw’akaghalha omwi yithunda hakuhi na Thatha wethu w’elhubulha, Yehova.*
* Erimya emyatsi mingi eyihambire okwa lina lya Nyamuhanga, ekya likamanyisaya, n’esyonzumwa esyangaleka irya kolesibwa omw’iramya, lebaya akatabu The Divine Name That Will Endure Forever, akasakawa n’Abema ba Yehova.


text:
EKIBUUZO 3
Ani Yawandiika Bayibuli?
“Musa yawandiika ebigambo bya Yakuwa byonna.”
“Danyeri bwe yali yeebase ku kitanda kye, yaloota ekirooto era n’ayolesebwa. Awo n’awandiika bye yalaba mu kirooto ekyo; yawandiika kalonda yenna.”
“Bwe mwafuna ekigambo kya Katonda kye mwawulira okuva gye tuli, temwakikkiriza ng’ekigambo ky’abantu, naye mwakikkiriza ng’ekigambo kya Katonda, nga bwe kiri ddala.”
“Buli Kyawandiikibwa kyaluŋŋamizibwa Katonda, era kigasa mu kuyigiriza.”
“Tewali mulundi na gumu obunnabbi lwe bwali buleeteddwa olw’okwagala kw’abantu, naye abantu baayogeranga ebyava eri Katonda nga balina obulagirizi bw’omwoyo omutukuvu.”


text:
Chapter 27
1 Yekoyakimu mutabani wa Yosiya kabaka wa Yuda nga kyajje atanule okufuga, ekigambo kino ne kijja eri Yeremiya okuva eri Mukama nga kyogera nti
2 Bw'ati Mukama bw'aŋŋamba nti Weekolere ebisiba n'emiti egy'ekikoligo obiteeke mu bulago bwo;
3 obiweereze kabaka wa Edomu ne kabaka wa Mowaabu ne kabaka w'abaana ba Amoni ne kabaka w'e Ttuulo ne kabaka w'e Sidoni mu mukono gw'ababaka abajja e Yerusaalemi eri Zeddekiya kabaka wa Yuda;
4 obalagire ebigambo eby'okutwalira bakama baabwe nti Bw'ati bw'ayogera Mukama w'eggye Katonda wa Isireari nti Bwe muti bwe muligamba bakama bammwe nti
5 Nze nakola ensi, omuntu n'ensolo ebiri ku nsi, n'obuyinza bwange obungi n'omukono gwange ogugoloddwa; era nze ngiwa gwe nsiima.
6 Era kaakano mpadde ensi zino zonna mu mukono gwa Nebukadduneeza kabaka w'e Babulooni omuddu wange; era mmuwadde n'ensolo ez'omu nsiko okumuweerezanga.
7 N'amawanga gonna galimuweereza ye ne mutabani we n'omwana wa mutabani we okutuusa ebiro eby'ensi ye lwe birituuka: kale amawanga mangi ne bakabaka abakulu ne balyoka bamufuula omuddu.
8 Awo olulituuka eggwanga n'obwakabaka abatalikkiriza kuweerezanga Nebukadduneeza oyo kabaka w'e Babulooni, era abatalikkiriza kuteeka nsingo yaabwe wansi w'ekikoligo kya kabaka w'e Babulooni, eggwanga eryo ndiribonereza, bw'ayogera Mukama, n'ekitala n'enjala ne kawumpuli okutuusa lwe ndimala okubazikiriza n'omukono gwe.
9 Naye mmwe temuwuliranga bannabbi bammwe newakubadde abafumu bammwe newakubadde ebirooto byammwe newakubadde abalogo bammwe newakubadde abasamize bammwe ababagamba nti Temuliweereza kabaka w'e Babulooni:
10 kubanga babalagula kya bulimba okubatwala ewala n'ensi yammwe; era ndyoke mbagobemu ne muzikirira.
11 Naye eggwanga eririteeka ensingo yaabwe wansi w'ekikoligo kya kabaka w'e Babulooni ne limuweereza, eggwanga eryo ndirireka libeere mu nsi yaabwe bo, bw'ayogera Mukama; era baligirima ne batuula omwo.
12 Awo ne ŋŋamba Zeddekiya kabaka wa Yuda ng'ebigambo ebyo byonna bwe byali nga njogera nti Muteeke ensingo zammwe wansi w'ekikoligo kya kabaka w'e Babulooni, mumuweereze ye n'abantu be mubeere abalamu.
13 Mwagalira ki okufa, ggwe n'abantu bo, n'ekitala n'enjala ne kawumpuli, nga Mukama bw'ayogedde: eby'eggwanga eritalikkiriza kuweereza kabaka w'e Babulooni?
14 So temuwuliranga bigambo bya bannabbi aboogera nammwe nti Temuliweereza kabaka w’e Babulooni: kubanga babalagula kya bulimba.
15 Kubanga sibatumanga, bw'ayogera Mukama, naye balagulira mu linnya lyange obulimba; ndyoke mbagobe mu ne muzikirira, mmwe ne bannabbi ababalagula.
16 Era ne ŋŋamba ne bakabona n'abantu bano bonna nti Bw'ati bw'ayogera Mukama nti Temuwuliranga bigambo bya bannabbi bammwe ababalagula nga boogera nti Laba, ebintu eby'omu nnyumba ya Mukama binaatera okukomezebwawo nate okuva mu Babulooni: kubanga babalagula kya bulimba.
17 Temubawuliranga; muweereze kabaka w’e Babulooni mubeere abalamu: ekibuga kino kiki ekinaaba kikifuusa amatongo.
18 Naye oba nga bannabbi, n'ekigambo kya Mukama oba nga kiri nabo, beegayirire nno Mukama w'eggye ebintu ebisigadde mu nnyumba ya Mukama ne mu nnyumba ya kabaka wa Yuda ne mu Yerusaalemi bireme okugenda e Babulooni.
19 Kubanga bw'ati bw'ayogera Mu kama w'eggye eby'empagi n'eby'ennyanja n'eby'entebe n'eby'ebintu ebifisseewo ebisigadde mu kibuga kino,
20 Nebukadduleeza kabaka w'e Babulooni by'ataatwala bwe yatwala nga musibe Yekoniya mutabani wa Yekoyakimu kabaka wa Yuda n'amuggya e Yerusaalemi n'amutwala e Babulooni n'abakungu bonna aba Yuda ne Yerusaalemi
21 weewaawo, bw'ati bw'ayogera Mukama w'eggye, Katonda wa Isiraeri, eby'ebintu ebisigadde mu nnyumba ya Mukama ne mu nnyumba ya kabaka wa Yuda ne mu Yerusaalemi nti
22 Biritwalibwa e Babulooni, era biribeera eyo okutuusa ku lunaku lwe ndibajjira bw'ayogera Mukama; kale ne ndyoka mbaggyayo ne mbikomyawo mu kifo kino.


text:
Chapter 9
1 Omutwe gwange singa gubadde mazzi, n'amaaso gange singa luzzi lwa maziga, nkaabirenga emisana n'ekiro abo abattiddwa ab'omuwala w'abantu bange!
2 Singa mbadde n'ekisulo eky'abatambuze mu ddungu; ndeke abantu bange mbaveeko! kubanga bonna benzi, ekibiina eky'abasajja ab'enkwe.
3 Era banaanuula olulimi lwabwe ng'omutego gwabwe olw'okulimba; era bafuuse ba maanyi mu nsi, naye si lwa mazima: kubanga baava mu bubi okweyongera mu bubi, so tebammanyi nze, bw'ayogera Mukama.
4 Mwekuumenga buli muntu munne, so temwesiganga wa luganda yenna: kubanga buli ow'oluganda aliriira ddala muganda we, na buli munne alitambulatambula ng'awaayiriza.
5 Era balirimba buli muntu munne, so tebalyogera bya mazima: bayigirizza olulimi lwabwe okwogera eby'obulimba; beekooya nga bakola ebitali bya butuukirivu.
6 Ekifo ky'obeeramu kiri wakati mu bulimba; olw'obulimba kyebava bagaana okummanya, bw'ayogera Mukama.
7 Mukama w'eggye kyava ayogera bw'ati nti Laba, ndibasaanuusa ne mbakema; kubanga nandikoze ntya olw'omuwala w'abantu bange?
8 Olulimi lwabwe kasaale akatta; lwogera eby'obulimba: wabaawo ayogera ne munne eby'emirembe n'akamwa ke, naye amuteega mu mutima gwe.
9 Siribabonereza olw'ebyo? bw'ayogera Mukama: emmeeme yange teriwalana ggwanga ku ggwanga erifaanana bwe lityo?
10 Nditanula okukaaba amaziga n'okukungubaga olw'ensozi, n'okwesaasaabaga olw'amalundiro ag'omu ddungu, kubanga gookeddwa, ne wataba ayitamu; so n'abantu tebawulira kuŋooŋa kwa nte; ennyonyi ez'omu bbanga era n'ensolo zidduse, zigenze.
11 Era ndifuula Yerusaalemi okuba ebifunvu, ekisulo eky'ebibe; era ndifuula ebibuga bya Yuda okuba amatongo awatali abituulamu.
12 Omugezigezi ye ani ayinza okutegeera kino? era ani oyo akamwa ka Mukama gwe koogedde naye, akinnyonnyole? ensi ebulidde ki n'eggya ng'eddungu, ne wataba ayitamu?
13 Era Mukama ayogera nti Kubanga balese amateeka gange ge nnateeka mu maaso gaabwe so tebagondedde ddoboozi lyange so tebatambulidde omwo;
14 naye ne batambula ng'obukakanyavu bwe buli obw'omutima gwabwe bo n'okugoberera Babaali bajjajjaabwe be baabayigiriza:
15 Mukama w'eggye, Katonda wa Isiraeri, kyava ayogera bw'ati nti Laba, ndibaliisa abantu bano abusinso ne mbanywesa amazzi ag'omususa:
16 Era ndibasaasaanyiza mu mawanga, ge batamanyanga bo newakubadde bajjajjaabwe: era ndisindika ekitala okubagoberera okutuusa lwe ndimala okubazikiriza.
17 Bw'atyo bw'ayogera Mukama w'eggye nti Mulowooze, muyite abakazi abakungubazi, bajje; era mutumye abakazi abakabakaba, bajje;
18 era banguwe batanule okutukubira ebiwoobe, amaaso gaffe gakulukute amaziga, n'ebikowe byaffe bitiiriike amazzi.
19 Kubanga eddoboozi ery'ebiwoobe liwulirwa nga liva mu Sayuuni nti Nga tunyagiddwa! tuswadde nnyo, kubanga twaleka ensi, kubanga basudde ennyumba zaffe.
20 Naye muwulire ekigambo kya Mukama, mmwe abakazi, n'okutu kwammwe kukkirize ekigambo eky'omu kamwa ke, muyigirize abawala bammwe okukuba ebiwoobe, na buli muntu ayigirize munne okukungubaga.
21 Kubanga okufa kulinnye mu bituli byaffe, kuyingidde mu mayu gaffe; okumalawo abaana ebweru, n'abalenzi mu nguudo.
22 Mwogere nti Bw'ati bw'ayogera Mukama nti Emirambo gy'abasajja girigwa ng'obusa ku ttale ebweru, era ng'ekinywa ekiri ennyuma w'omukunguzi, so tewaliba aligironda.
23 Bw'ati bw'ayogera Mukama nti Omugezigezi teyeenyumirizanga olw'amagezi ge, so n'ow'amaanyi teyeenyumirizanga olw'amaanyi ge so n'omugagga teyeenyumirizanga olw'obugagga bwe:
24 naye eyeenyumiriza yeenyumirizenga olwa kino, ng'ategeera era ng'amanyi nze nga ndi Mukama akola eby'ekisa n'eby'ensonga n'eby'obutuukirivu mu nsi: kubanga ebyo bye nsanyukira, bw'ayogera Mukama.
25 Laba, ennaku zijja, bw'ayogera Mukama, lwe ndibonereza abo bonna abakomolwa mu butakomolwa bwabwe.
26 Misiri ne Yuda ne Edomu n'abaana ba Amoni ne Mowaabu ne bonna abamwa oluge, ababeera mu ddungu: kubanga amawanga gonna si makomole, n'ennyumba yonna eya Isiraeri si bakomole mu mutima gwabwe.


text:
Poliisi ewaliriziddwa okweyambisa ku mannyi agasukiridde bw'ebadde egumbulula abawagizi b'omuyimbi Robert Kyagulanya ssentemu amanyikiddwa nga Bobi Wine, abalumbye ekimu ku kizimbe e Kasangati mu Kyadondo East ekimanyiddwa nga Kasangati Resort nga balumiriza aba NRM okweyambisa Resort eyo, okunyaga akalulu k'omuntu wabwe Sitenda Ssebalu.
Abawagizi ba Kyagulanya ssentemu bakombye ku Paasi nti bbo, ssi bakwamuka kifo ekyo, ekiwaliriza Poliisi okuyungula abawanvu n'abampi okunyweza ebyokwerinda nga beyambisa emmotoka ezikuba Tear Gas.
Poliisi ekutte abasuuka mu 5 era abamu engoye zabwe ziyuziddwa.
Wabula aduumira Poliisi mu Kampala n'emirirwano Afande Frank Mwesigwa bwatukiriddwa agambye nti amawulire agayitingana nti waliwo abakyaga akalulu, makyamu ddala era abagasasanya batekeddwa okukikomya.
Like us on Facebook for more News, Pics, Videos, Events, Promos & lots of fun stuff..